url: =News update: Russia – Ukraine vai (May 03, 2022) :: ZOMI DAILY\nNews update: Russia – Ukraine vai (May 03, 2022)\nposted on 4 May 2022 at 1:45 pm Lomkholna: News, Thomasmung, World\n1. U.S Numei Basketball national team selection khat ahi Ms. Birttney Griner pen Russia gam va hawh laitak Russia thu nei ten man uh aa, US state department in belh mawhna om lopi amat uh hi ci in thu suahna bawl uh hi. US gam aading Olympic gold medal nih vei ngah nang ahanciam pih Ms. Griner pen nung kha sungin Moscow airport ah Russia ten maan uh hi.\n2. Ukraine galkap ten Russia galkapna omna leh phualsatna mun tampi Military drones te tawh sim uh aa, galkap te omna mun tampi kisia cip hi ci in Ukrainian Armed Forces Southern Operation Command ten video khah khia uh hi. Tulai tak Russia lam pan zong Ukraine gam mun tampi Gal vanleng leh Missiles tawh kap hi ci uh hi.\n3. Russia in Eastern leh Southern Ukraine gam teng buluh nuam ahih manin hong tung ding May 09 ni in Ukraine gam tung gal sim na “declaring war – “ taangko khiat ding geelna nei hi ci in US leh EU gam te in genkhia uh hi. May 09 ni pen Galpi nihna 1945 kum in Russia in Nazis te in gualzawhna ni “Victory day” tawh kituak hi ci uh hi.\n4. European Football Associations (UEFA) in Russia ten Ukraine gam buluhna hangin Russia football club team leh national team peuh mah kidemna khempeuh ah kimawl sak nawnloh dingun khensatna nei uh hi. July kha England gam ah akibawl ding Women’s EURO 2022 final kidemna ah zong kihel thei nawnlo ding ahih manin ama mun ah Portugal team kimawl ding hi ci uh hi.\n5. Ukrainian military in Russia gamgi aa khua khat ahi Kharkiv khua ngei teng Russia te khut sung pan lakhia kik zo hi ci in Ukriane thu nei lam ten genkhia uh hi. US leh gamdang te huhna tawh Ukraine ten Russia te buluh gam tampi la kik zo uh hi ci uh hi.\n6. US gam in M777 Howitzers akici thaupi 70 Ukraine te pia uh aa, tua azang ding Ukraine galkap 200 val siamsin na (training) pia uh hi. Abeisa nai 24 sung US in Ukraine te Vanleng tawh 13 vei huhna puak ta uh hi ci in US defense lam pan genkhia uh hi.\n7. Russia-Ukraine buaina tawh February 14 pek pan akikhak US Embassy zong Ukraine te Khuapi Kyiv ah May kha bei lam in kihong kik ta ding hi ci in US Embassy pan thu nei ten genkhia uh hi. Russia te buluhna hangin US Embassy pen Lviv khua ah them vei sung tuah uh hi.\n8. U.S House Speaker Pi Nacy Pelosi pen Ukraine te Khuapi Kyiv ah upmawh lopi in va hawh vat in Ukraine President Volodymyr Zelensky tawh kimu in thu tampi kikhupna nei uh hi. U.S Kumpi lam pan asang pen thu nei officer khat amasa pen va pai na zong ahi hi.\nMore: Leitungbup Zomite sungah kidop/ kikep ziading pulak nopna\nTulai tak Pu Biden in Ukraine gam huhna $ 33 billion piak thuah ding a gel lai tak hi aa, U.S Congress pan zong thukimpihna nei uh hi ci uh hi. Ref: CNN breaking news, Twitter *** Zing nitak ciang News Update zong LIVE tawh kikhah ding ahih manin kimu tek ni. Thomas On Sian Mung Thomas Mung Guite) Washington D.C May 03, 2022\nPrevious: Critical thinking leh Zomite pilsinna\nNext: Nu Piang Ngaih Don vai thukhenna etphatding ngetna pen thukhenzum in nial


timestamp: atn

url: =Vai tung a thuneihna :: ZOMI DAILY\nposted on 29 May 2018 at 9:31 am UTC+9:30 Lomkholna: News, Paukhatsuan\nTulaitak Kawlgam a om Zomite a tamzaw i dinmun hang a i hamphatna zangsiam hile hang Minam nasepna ah ki-thahat mahmah thei ding hi.\nKawlgam a om Zomi tampitak pen innkuan sung pan khat le nih zon’sa, thalawhsa, muhsa leh gamdang tung sanggamte tungpan huhna tawh ki nungta, ki khuasa theilai ahihman in i hamphatna lian mahmah ahi hi.\nA khangto khinsa gam khempeuh ah tuabang in ki-nungta theilo hi. Cidam ahih nak leh khut nei khempeuh in na sep kul hi. A tamzaw mi’ nasem kihi hi. I nasepna vai ki buaipih mahmah ciat a, vaidang thupi a om phial zong in nasep vai nusia in kisem theilo, kivaan theilo hi. I nasep vai tung ah thuneihna kinei lo, i nasep vai in ei’ tung ah thu ong neizaw suak hi.\nKawlgam ah Kumpi nasem leh company nasem pawlkhat zong tuabang mah hiding hi. Vai thupi ahi phial zong in nasepna vai tung ah thuneihna a neilo ahihnak leh utbang in, utkhempeuh, uthun in suakta tak kisem theilo hi.\nAhi zong in, tulian laitak Kawlgam ah a om Zomite a tamzaw i vai tung a thuneite ihi hi. Vai thupi i sak a om ciang, vaidang khempeuh nusia lel in ki-vaihawm thei hi. Mailam ah i gam leh mimal khantohna tawh kizui in i vai tung a i thuneihna ong kiam hiaihiai ding hi.\nTua, vai tung a thuneihna i neih lai, tuhun in i minam vai nasepna ding in a phungpi, a khuampi phuhzawh ding hunhoih pen hun ahi hi.\nI vai tung ah thuneihna i neih nawnloh hun ong tung ding hi. Pau Khat Suan\nBang thupi nasa hiam?\nMite in a thupi ngaihsut thute leh a thupi bawl nate, amaute ading in a thupi hipah a, ahi zong in tua thu leh nate in a thupi ngaihsut, a thupi bawl mite’ dinmun ong lakkik hi.\nPilna zongte leh mipilte in pilna thupi pen sa a, sum zongte in sum mah thupi pen sa uh hi. Thanuamte in nasep hanciam uh a, thadahte in baihlam a mawkngah thupi sa uh hi.\nMihingte in thupi i sak pen mah ki-ngaihsunsun hi. Tua in i lungsim ong zo pen a, i lungsim in i gamtatna leh i pau i ham ong zo pen hi.\nGamtat luhek bek hilo, pau le ham in i hihna onglak ahi hi. Pau Khat Suan\nPrevious: Khangno lungtang (Khangno te na neumuh khakleh)\nNext: Naupangno khat mawtaw sungpanin akiatkhiat laitak Video Clip ki thehzak


url: =Makai Thakte Theih Ding - TUNGZANG NEWS\nMakai Thakte Theih Ding\nVai khat peuhpeuh ah makai dingin hong kiseh, hong kikoih ciangin lametna leh muanna lianpi tawh hong kikoih ahih manin hun tomno sungin nang hong muanna uh a kipna dingin muantak na hihna na lah pah a kul ahi hi. Makai a hong kiseh pan ni 90 sung (kha thum sung) bang khit ciang mite hong muhna leh hong muanna a kip ding maw kiplo ding cih kician khinta hi. Tua ni 90 sungin a mailam ah nangmah hong kiguang kik ding hiam cih zong mipi lungsim ah kitel khinta hi. Tua ahih manin hun lap in na tai pah zangzang a kisam ahi hi. Tua banga mite hong muan muan na bat theih nadingin thu pawlkhat na phawk ding om hi.\n1. Bang Sem Ding: Nang hong kiguanna mun pen bang sem dinga hong kiguang hiam cih na tel nadingin tua bang a sem ngeite in bang sem hiam cih limtak in kan kik inla, a nasep uh leh a mawhpuak uh, a gim dan uh a hahkat a kisap dante na tel sawm hamtang in. Na sep khempeuh tua kipawlna adingin bang phatuam a, bangciangin noptuampih uh hiam cih zong kan phapha in. Nasepzia leh nasep dingte tawh kisai na theihna a kibehlap theihna dingin a sem ngeisate thu dongin na theih dinga kilawmte theilo in na om khak lohna dingin hanciam in. Makai dinmun cih ciangin nang bek i sep ding hilo pah limlim ahih manin hong seppih thei ding kuate hi a, hong tawsawn thei ding kuate hiam cih kanin tuate tawh pangkhawm in kalsuan pah ngekngek in. A tomin gen leng: makaite in sem leh hoih inteh na cih teng nangmah in sempah in!\n2. Na Tuak Ding Theikhol in: Makai na sep ciangin na tuak theih thute, na tuak ding thute theikhol in. Cihnopna ah na hihtheih ding thute thei in, na hih theihloh ding thute zong thei in, na kikhual ding a kulna munte zong thei in. Banghang hiam cih leh na sep masak ding leh na sep nunung ding hong telsak dinga na makaih sepna ah mavang tuam ding hi. A hoihzaw ding thu na theih nak leh khek ngam inla, a kisam ahih nak leh ngaklah lo in ngak zo inla, a manpha zaw ding ahih nak leh thuak ngeungau in. A huampi mu thei inla, na matut theih ding khempeuh na mitkha ah gual diudeu in. A kisam thute kan inla, thukhenna na bawl a kul ciangin zong khentat ngam in. Na makaih mipite a theih ding vua kilawm khempeuh theisak lo in om kha kei in. Mipi in na tup na ngim leh na sepzia, na matut ding a theih kei uh leh hong ngaklah kha pahpah ding uh hi. Thu theite dot ding lunghiang kei inla, nasep peuhpeuh hahkat giap in.\n3. Na Sepna Theisak In: Na makaih mipite tungah hong deihna uh leh hong lamet uh na sep mahmah laitakin na sepzia zong na theihsak a kisam ahi hi. Tua mah bangin nang mai ah a taisa, a semsa upate leh siate, makai luite leh a makaih khinsa te zong na matutna ciangciang theisak den inla, amau hong kuppih nop a om leh zong lungduai takin bil dawh in a hoih khempeuh sem pah in. Mipi leh upate in hong muang peuh leh na nasep pen a hoih cihna zong hipah a, nang adingin zong maban zopna hong nuam toto ding hi.\n4. A Kisam Thei In: Makai na sepna ah a na na sepsak mite adingin matutna lianpi na neih theihna dingin sum leh pai, vanzat, mi leh thatang - a kisam khempeuh na ngah theihna dingin upate leh mipi tungah a nget dan siam mahmah in. Tua hileh na khut na khe ding hong kicing dinga, vanzat kisam omlo in na tup na ngim na tangtun thei ding hi. Kua kiang pan hong pai thei, kua in hong seppih thei, kua in hong nungthuap thei cihte zong na tel ding a kisam hi. Cidamna leh lawpna kisam ding nahih manin lawm leh gual hau inla, annek lim ne in thahatna dingin khua-ul luanna ding kimawlnate hahkat in.\n5. Lawm Thak Bawl In: Makai thak na hih ciangin vaithak a nei himawk na hih manin lawm thak, hong huh ding, hong makaih ding, hong tonpih ding kisam na hih manin bawl mengmeng in. Na seppihte tawh thu kiza in kithei mengmeng pah lecin na vai hong lem hanhan ding hi. Na lawmhoihte na haksat ni ciangin hong huh dingte ahih manin it bawl in kem siam mahmah in. Makai gina i cih taktak te in mite nuntakna a hoih lamin kikheksak ahih manin kilawmtatna gina tak bawl hamtang in. Tua hi leh na makaihna khempeuh hong nuamzaw thamtham ding hi.\nTopa in makai hoih leh gina Zomi sungah hong piangsak toto ta hen.\n(Hih pen Zomi sunga makai hoihte nuntakna leh makaihzia pan a phatuam i zoptohtoh dinga hoihte kei muhna tawh gawm in kong lui khiat hi; Zolai Zunna kawm in).


url: =ZAM Thupuak :: 25 December 2016 :: ZOMI DAILY\nposted on 25 December 2016 at 9:39 am Lomkholna: Malaysia, News, Refugee, ZAM, Zomi\n2017 ZSM LAIBU KINGAH TA HI :: Malaysia zomi Genvai Kipawlna (ZSM) 2017 a ding ki lut thei ta a, ZSM laibu te zong kila thei ta hi. ZSM lut man mi khat ciang kum khat ai RM 20 hi a, hih na lutna hang tawh ahamsa a dong tuak I mipih te a panpih, a dah a kap hun ah a khitui a nulsak na hi gige hi. Hih ZSM ah member na lutna in nang a ding a pia na hikei a, panpih na a kisam te a panpih na hi zaw hi.\nZOMI CUP(VOLLEY BALL) MEETING OM DING :: 26 December 2016(Monday) ni Zomi Cup(Volley ball) meeting kinei ding hi. Zomi Cup (Volley Ball) kidem ding a lunglut a kua ma peuh meeting ah nong kihel hamtang nang un kong zawn uh hi. Amun : ZAM Hall Ahun : 1:00PM\nZOMI NAM NI TAWH KISAI ZAKSAK NA : Malaysia a om Zomi ten kumsim a i bawlden i minamni a sawtloin hongtung ding hita hi. Abeisa kumte mah bangin tukum zong thupitak leh picingtakin bawl theihna ding in 14 November 2016 in ZAM zumpi ah kimuhkhopna kinei hi. Tukum zong nopcitak leh pi cingtak a i bawl zawh na’ng sum leh pai tampi hongki sam ding ahih manin muanna leh lametna lianpi tawh Zomi Nam Ni Committee in Khua kipawlna khat ciang RM200 leh pawlpi te’n RM300 tawh mapang khawm ding I ki zawn hi.\nZOMI EDUCATION CENTER–CHERAS PAN TANGKO NA ZEC–Cheras sangpi ah Admission December 28,29,30 sung teng 12pm-6:00pm dong kibawlding ahih manin Laisinthei ding sangnaupangte a hunlap a nalutsak theih nading uh kong za sak uh hi. Conntact : Siamah Nuam: 017 2834 101, Sm Niang si 011 3394 9215\nZEC,KLANG – Sanginnpi Kumthak 5 January, 2017 ciangin kihong kikta ding hi. January 5,6,7, sung teng zing sang 9:00AM -11:00AM kihong den ding a minkhum na kinei ding hi. Sanglut man pen mi 1 ciangin Rm 50 ta kila ding hi.\nKLANG G.L.C SANG KIHONG TA DING : Klang G.L.C sang ah I tate a kahsak nuam peuh mah in 2-1-2017 pan 15-1-2017 ni sungin sang kiap thei hi. A lunglut te in Sia A-Michael Khai –011 1135 8075 ah ki contact thei ding hi.\nLUNGDAM KOHNA : Zam Khan Khai @A-Michael Khai (GGA pawlpi kem) siapa in ZAM THUPUAK a dingin Zomi a it a veina tawh RM50 hong pia khia ahih manin kilungdam mahmah hi. Topa’n a piakhiazo semsem dingin thupha hongpiaksak ta hen.\nZAM PALAI TE KHASIM THUNGET :: ZAM palai te khasim thungetna 22-12-2016 ni in kinei a, ZAC pawlpi kem Pastor Daniel Vum Khan Mung in Pasian kammal tawh tha piak na leh thungetsakna hong nei in kilung dam mahmah hi. Topa’n Siapa te innkuan leh a pawlpi thupha hong piak sak sem sem ta hen.\nTOPA HONG HOPIH NA\n1. 15-04-2016 1:00pm kim “thu-um mite khantoh theih lohna in Laisiangtho sim ngeilo, thugen ngeilo” Topa’n ci hi. Thu-um mite khantoh na ding “Laisiangtho sim ding, thugen den ding, Zeisu ki makaih sak ding” Topa’n ci hi.\n2. 15-04-2016 sai ah na kasep laitak “Na nget bangbang na ngah ding hi Topa’n hong ci hi. Kei zong Topa aw Zomi te minam lian in hong bawl in ka ci hi. Amai kal ciang Topa in nang hang in Zomi ten thupha ngah ding hi hong ci hi.\n3. 17-05-2016 6:19am Pawlpi sung ah min leh za panmun kisam lo in (1) Zeisu nei ding (2) Zeisu ki makaih sak ding (3) Kha Siangtho ngahin kamtuampau pau ding.Tua in thu-um mite khantoh na hi hong ci hi.\n4. 27-08-2016 4:15pm in VLA biakinn(KL) ah “Hun khat ni ciang in Malaysia gam pen Christian gam suak ding hi. Kha Siangtho huih bang hong nung ding hi “ ci hi.\n5. 4-11-2016 7:47pm VLA biakinn(KL) “Indonesia gam ah kha khanlawhna nasia tak hong piang ding hi” Topa’n ci hi.\n6. 5-12-2016 11:31am VLA biakinn(KL) ah “Hun khat ni ciang Kawlgam Christian gam hong suah ding hi” Topa’n ci hi.\nTopa hopih na tampi te lak ah hi teng kong at hi. Pa Mang Khat Khan –Phone 017 3322 897\nKhuado pawi 2016 VIDEO kingah ta : 2016 Zomi Khuado pawi aa Zolia/Zotaang leh Idol kidem na video ZAM zum ah kilei thei ta hi.\nZAM ZUM kIKHAK DING : DECEMBER 25 (Christmas ni) December 28(Wednesday) leh January 1(New Year) ni te ZAM zum kikhak ding hi.\nPrevious: A 8 veina ZOSIAM Gospel Team te ni 15 khitteh kuantading\nNext: Democracy bek kicing kei ~ Tual Khan Suan


url: =Kong a neilo Hong Kong – 1 ~ Hau Za Cin :: ZOMI DAILY\nposted on 1 August 2009 at 9:45 am Lomkholna: Article, Hauzacin\nA gam lah neu, a mun lah toi, inn lah sang, kinaih theilua, khuaipheng banga kithuap dimdiam ahih manin innkong ding neilo uh a, tuaman in i thulu zong ‘Kong a neilo Hong Kong’ kong ci mai hi.\nZomi khua ah i zin ciangin khuasung inn kigual dan pen kikongngat, kimai ngat hi a, kongkhak pan dakkhia leng kongmaite kongkhak kimu thei hi. A zingzing in kidawh in gual nih, gual thum cih bangin kigual diudeu hi. Kimaingat a, kong tual, inntual hoihtak nei in, tua inntual ah naupangte in ling kineih, suangpum kineih, kanteh kan cih bangin kimawl uh hi. Zolai sinna ah zong, i = Intual zang, lamsaina, kici a, pupa hun pan inntualzang kinei in, zatna tampi lak ah pawipi neih ciang lamsaina in kizang hi cih kithei thei hi. Hong Kong te in tuabang lamsaina ding, ling kineihna ding, peklum, suangpum etc. kineihna ding inntualzang, ahih kei leh kongtual neilo uh hi. A innte uh kinaih in khuaipheng bangin kimat dektak vive in vanlam ah kitungto zeza hi. Tua ahih manin HK khuasung vak pen innsang pipi kawm ah vak khualkhual hi mai a; mau lak ah zusa gamta bang kihi mai e!\nZomi 4 na om a, Lutheran Theological Seminary ah mi 3: Zomi lasiam Sia Suan Khan Lian (Lianpi, Taang’ Lungtup), Rev. Dal Khan Mang leh Sianu Man Hau Cing te hi. The Chinese University of Hong Kong ah Sia Pau Lian Mang, “Ngiimna Tawsawn Nuntakna” (The Purpose Driven Life by Rick Warren) laibu teipa na om hi. Lungdam maitaia kimuin September 23, 2007 Sunday worship service ah kikhawm in, anne khawm, phawk tawntungna ding ciin maan ka kila khawm uh hi (group foto). Tua zawh khatvei a minthang mahmah HK zan meivak en dingin tuipi gei lamah ka vakkhawm damdam uh hi. Zomi vive ikikholh pen nuam sam ei… Zomi hih mah nuam ngaungau veh aw!\nSia Lianpi leh Rev. Dal Khan Mang tawh amau Hostel ah Table Tennis ka kimawl taktak uh ciang bel, HK te in zo zaw ding maw, Taiwan te in zo zaw ding ciin ka kito uh a, nakpi a ka kimawl zawh uh ciang sangkah cil lai a English a kizang den khat, ‘King Kong go to Hong Kong to play Ping Pong’ cih khawng ka phawk vangvang liang hi, King Kong ka hih loh hang. Hih kammal hong hilh ka siapa uh Pa Thawng Za Thang, a khualui Behiang, Manipur, India pen Roman Catholic pawlpi ah upa/sia (Catechist) sem a, tuin Aizawl ah a zi leh tate tawh om hi.\nPasian huhna tawh khattang heina Taipei panin lungzuan zatam sialpih ding a om hiam cih a zong ding zong hi tuanlo in Zomi te ki itna leh kingaihna a bei ngeilo bangin kikholh, kiholim a, kithuahkhawm ding lunggulh in September 22, 2007 niin Hong Kong vanlengtual ka tungsuk hi.\nTaipei – HK pen minute 105 khawng bek leng ahih manin vanleng sunga ‘breakfast’ acihte uh ka nek khit uh ciang ka kamkhuahna apple juice zong ka gilpi tungsuk nailo ding cih bangin tuipi pangah inn khaan sangpipi, pak veva kigalmuh in, tungtun tunga ‘patungtun’ po viatvuat tawh kibang kasa hi. Ka tutna pan ka et hithiat laitak in ka nuai ah tuipi bekbek kiphah diahduah ka mu a, gunkuang hattaka tai in tuipi tung pak zuazua a phulte leh gunkuang neu dang a hatlo a taite kimu thei a, ka tutna tunga meivak hong kisumit in, vanleng sung hong mial a, ‘kawnggak lim’ hong dawk ciangin ‘tighten your seat belt’ cihna hi cih ka thei a, thupulakpa in, ‘we are landing in Hong Kong International airport within 6 minutes from now’ cih khat hong gen a, ka khut zansuk in tuipi kisawkpha ta inteh cih ciang vanleng in tuipi sikkha takpi ta hiam ka cih leh a pei in leilak zutphei hiakhiak a, HK a kitung hitakpi ta hi!\nTHIS IS HONG KONG cih ka lungsim ah hong suak a; khua lam ah sangkah laiin Ninoni ciang nu leh pa nasepna lamah Lokuan in kipai zel a, tua tawh ka teh ciang HK pen na siangtho zaw deuh ahih manin (kawlgam english kawmpak leng) a ‘feeling’ hong tuam mahmah hi. Israelte Kumpi David leh Zomi lasiam David Kham te in kituak tak a cih khop siam uh bangin, TOPA HOIH HI!\nHK vanlengtual pen tuipi tungah a kilam na hi leltaka, tua mana tuipi sikkha dek lianga niam ah lengin a tu phei ziau hi. Vanleng sungpan leilak i sikkhak ding lau uh hiam cih bang phial in puanhampi na phah uh a, i sikna peuhmah vuikhu kimu lo hi. Kahleitai ah kituangsuk, kituangto a, a nuailam pekpek ah meileng tomte tawh koi lam hong kipuak ding hiam cih zong theihloh in leihawmsungpi khat ah hong taipih phei uh a, a pam ah khuavak akimuh theih ciang innpi sungpi khat ah hong suahkhia in, a tunglam kahleitai tawh kikahto leuleu a, tua taktak ciang bel WELCOME TO HONG KONG cih na kigelh bialbualta sam a, vanlengtuala DRAGON AIR cih te omna tawh bel kigamla mahmahta hi ding in ka um hi. Immigration ah ka Passport hong ciamteh sak khit uh ciang a pualam ka pusuak a, kongkhak gei a sweets omte ne kawmkawm in ka paina ding lam, hong dawn lawmte omna lam ka manawh phei hi.\nGate B ah ka pusuak leh lawmte ka mu kei a, Gate A lamah ka paikhiat pheiphei leh ka tungphei dektak ciang mikhat in a khut hong vaan ka galmuh a, koilo khat pai ciang cih simsimte i galmuh, i tuakvat, nuam isak, lah i zumsim dan e….. um ngam, um lah pian cih tawh ka naih pheiphei leh kei hong dawn dinga hong pai Zomi lasiam Sia Lianpi (Taang’ Lungtup) na hi nginge hi. Tapa taimang ciahkik lah hisam lo napi kikawi in ka kikhutlet uh a, Zomi te ki itna thukpi hong kilanga Zomi ka piankhak ka angtang semsem hi. Nupi khualzin bangin gen masak ding, pat masak ding theilo in ka ki en uh a, ka kinuihsan lel uh hi. Aman a handphone (US pan hong puak, a thak liklek, US zolia te gim a nam lai phial ahi tam maw, tel kei ing) hong dokkhia a, a bil ah a ngaktoh khit ciang alu sing ngeungeu a, a pam pan Sia Dal Mang hong suakphei pah hi.\nSia Lianpi tawh ka khatvei kimuhna uh hi a, a galpan hong khutvan theih pah mawk pen lamdang asa hi ing.Tun ka nung ngaihsut leh Zomi lasiam Sia TS Khai, Singapore zin a ciahlam a Yangon vanlengtual ah akidawnna, ZOMUS makai Sia Thangboite in a dawnna khawng hong phawksak saan e.\nA pualam ka pai phei uh leh Beijing Olympics Countdown kici naipi khat na om a, maan kila in, a ding ka kikhek ziahziah zawh uh ciang Octopus Card kici, meileng, moto tuanna ding leiin, khannih a pha motopi Double-Decker Bus tungah, a tungnung tutna gual khatna ah tu in siate omna Lutheran Theological Seminary, Shatin zuanin ka dingkhia uh hi. Tun ka maan ka etkik leh tua hun, tua laitakin Beijing Olympics 2008, August 8 Openning Ceremony pen 321 days, 2 hours, 47 mins, 51 seconds in gamla lai hi.\nBus tungnungah tuangin Airport kiim ah lampi a kawi dan, Sia Mang in ‘ko zong ka tun zawh uh kha khat a pha nailo hi in, tuni kong paina lampi uh pen moto lampi kawikawi, kawikawi, …. hi’ a cih mah bangin a kawikawi… khit ciang lamzaang tungthei a, tua ah laikigelhte ka sim pheiphei leh; ‘Kowloon’ kici in Shillong hong phawksak hi. Shillong ah, Malki Bus Stop khang, Step by Step School sak ah Kowloon Restaurant kici khat om a, lawmten kuahiam khat banghiam khat a nekpih ngeina na hi cit ciat hi, ‘zanga a hun diam?’ cih hong piankhiatna bel hi kei! …zop lai ding… Dr. Hau Za Cin\nPrevious: ZNC Founder Pu Pum Za Kap ii Tangthu ~ Pu Thangboi\nNext: Kong a neilo Hong Kong – 2 ~ Hau Za Cin


url: =Gamlak Vakna 21 | Siantongluan\nGamlak Vakna 21\nKanaan mi, Negeb gama teng Arad gam kumpipa in Atharim lam tawnin Israel mite hong paina thu a zak ciangin amah in Israel-te do-in, amaute kimkhat salin a man hi.\nTua ciangin Israel-te in Topa tungah kiciamna khat bawl uh a, "Ka khutsung uhah hih mite nong piak nak leh kote in amau khuapite ka susiamang ding uh hi," a ci uh hi.\nTopa in zong Israel-te cihna mangin Kanaan mite a pia hi. Israel-te in amau leh a khuapite uh susiamang ahih ciangin tua mun pen Hormah kici hi.\nHor Mual panin amaute dingkhia-in Edom gam kiimah a pai dingin San Tuipi lamah pai uh a, lamkalah mite lungkia uh hi.\nMite in Pasian leh Moses gensia uh a, "Bang hangin sehnel gamah a si dingin Egypt panin kote hong paikhiatpih to na hi hiam? An leh tui omlo a, bangmah a manlo hih an ka kih uh hi," a ci uh hi.\nTua ciangin Topa in mite lakah gul guphate khah a, tuate in mite tu-in Israel mi tampi a si hi.\nMoses kiangah mite hong pai-in, "Topa leh nang hong gensia-in kampau kha ka hih manun ka khial uh hi. Kote kiang panin gulte a lakkhiatna dingin Topa tungah thum in," a ci uh hi. Tua ahih ciangin mite-a dingin Moses in thumsak hi.\nTopa in Moses kiangah, "Gul gupha tawh a kibang sumngo gul khat bawl in la, khuam khat tungah khai in. Gul in a tuk mi peuhmah in tua gul a et ciangin hing ding hi," a ci hi.\nTua ahih ciangin Moses in sumngo gul khat bawl a, khuam khat tungah a khai hi. Gul in mi khatpeuh a tuk leh amah in tua sumngo gul enin hing pah hi.\nIsrael mite dingkhia uh a, Oboth munah giahphual sat uh hi.\nOboth panin dingkhia uh a, nisuahna lam, Iyeabarim munah giahphual sat uh hi.\nTua lai panin dingkhia uh a, Zered Kuam-ah giahphual sat uh hi.\nTua lai panin dingkhia uh a, Amor mite gamgi panin a hong kikhungsuk gamlaka om Arnon gun galkhatah giahphual sat uh hi; bang hang hiam cih leh Arnon gun pen Moab leh Amor mite kikalah Moab-te gamgi ahi hi.\nTua ahih manin Topa Gal Laibu sungah, "Sufa gama Vuahep khua, leh Arnon gun kuamte,\nleh Ar khua ciang ban sukin, Moab gamgi lamah a paisuk kuam" kici hi.\nTua lai panin Beer munah pai uh hi. Tua mun pen Topa in Moses kiangah, "Mite kaikhawm in; amaute tui ka pia ding hi," a cihna tuikhuk ahi hi.\nTua ciangin Israel mite in hih la sa uh hi: "Tuikhuk aw, phul in! La kong sak ding uh hi.\nKumpi ciangkhut leh amau ciangkhutte tawh mite uliante in a tawh, kumpi tate in a tawh tuikhuk aw," a ci uh hi. Gamlak panin amaute Mattanah munah pai uh a,\nMattanah panin Nahaliel, Nahaliel panin Bamoth,\nBamoth panin sehnel gam a kimuhsuk theihna Pisgah mual kiang nai, Moab gamsunga kuam khatah tung uh hi.\nTua ciangin Israel-te in Amor kumpipa Sihon kiangah kamtaite sawl uh a,\n"Na gam hong kantansak in. Lo ahi a, leenggui lo-ah ahi zongin ka pial kei ding uh hi. Tuikhuk tuite kong neksak kei ding uh a, na gam ka khen khit mateng uh Kumpipa Lamlian tawnin ka pai ding uh hi," a ci uh hi.\nAhih hangin Sihon in Israel mite ama gam kantansaklo hi. Amah in a mite khempeuh kaikhawmin, Israel-te a do dingin gamlakah pai-in Jahaz mun tung a, Israel-te a do hi.\nIsrael-te in namsau tawh amah leh a mite tampi thatin, Arnon gun panin Jabbok lui, Ammon mite kiang dong bek a gam laksak hi. Bang hang hiam cih leh Ammon mite gamgi nawksuak zolo uh hi.\nIsrael-te in a khuapite khempeuh la-in, Heshbon gam sunga Amor mite khuapi khempeuh leh khuaneu khempeuhah a teng uh hi.\nBang hang hiam cih leh Heshbon pen, nidangin Moab kumpipa simin a khutsung panin Arnon gun ciangdong a gam khempeuh a laksak, Amor mite kumpipa Sihon khuapi ahi hi.\nTua ahih ciangin la a sa pawlte in, "Heshbon-ah hong pai un. Lamkik un la, Sihon khuapi kipsak un.\nHeshbon panin mei piangkhia a, Sihon khuapi panin meikuang piangkhia hi. Moab mite khuapi Ar, Arnon mual sang a ukte kangtum hi.\nMoab! Gimna na ngah hi. Khemosh mite! Na mangthang uh hi. Amah in a tapate galtai-in, a tanute galmatin, Amor kumpipa Sihon-a dingin hong bawl hi.\nTua ahih ciangin amau suanlekhakte Heshbon pan Dibon ciangdong si uh a, mei in Medeba ciangdong a bat mateng ka siasak uh hi," ci-in sa uh hi.\nTua bangin Amor mite gam sungah Israel-te teng uh hi.\nMoses in Jazer khua thu a kansim dingin mi a sawl hi. Amaute in a khuaneute la-in tua lai-a om Amor mite suankhia uh hi.\nTua ciangin amaute kihei-in Bashan lamah paito uh hi. Bashan kumpipa Og leh a mite khempeuh Edrei-ah amaute a do dingin hong kuan uh hi.\nAhih hangin Topa in Moses kiangah, "Amah kihta kei un; bang hang hiam cih leh amah leh a mite khempeuh leh a leitang, nomau khutsungah kong pia khin hi. Heshbon-ah a teng Amor kumpipa Sihon na bawl bangun amah na bawl ding uh hi," a ci hi.\nTua ahih ciangin khat beek a nungta a om nawnlo dingin amaute in amah leh a tapate leh a mite khempeuh that uh a, amaute in ama gam a luah uh hi.


url: =Kawlgam, Magway ah Karaoke saikhat meikang in mi 15 si ~ ZD :: ZOMI DAILY\nposted on 3 April 2017 at 2:57 pm UTC+9:30 Lomkholna: Myanmar, News, Sawltak\nMyanmar, Magway Region sung aom KTV khat meikang in mi 15 si cih Irrawaddy pan kiza hi. Magway khuasung aom “Shwe myat min tha mee” kici Karaoke saikhat ah zanni nitaklam 10pm hunpawl in meikang akipan hi a, numei mi 4 leh pasal mi 11, akigawm in mi 15 si cihi.\nMagway Fire Station pan thunei te genkhiatna ah KTV inndawl tungah aom Electric Power panin salua in meikang akipan hiding ci uhhi. Karaoke saknading in akibawl inndei tepen abit mahmahding in aki umcip hi a, mei akat ciangin meikhu asungah lutin kuamah pusuak theilo in mei akangtum hiding kici hi.\nFire Department panin U Aung Win Sein in agenna ah KTV inndei sungah agamlum te apualam panin aki zaloding in akikoih Form tepen sahmahmah hi. Letmat 6 bang sah ahih manin, mei akat ciangin tua te ii akhu pen sing akatciang akhu tawh kibanglo in thuak haksadiak cihi.\nTua meikhu sungah gu namkhat kihel ahih manin, dikkhak nakleh thakhatthu in khuaphawklo in kituklian cihi.\nMeikat ciangin hih KTV aneite pen kibucip in, taimangphot uhhi. KTV saigei ah aom te genna ah hih KTV pen akipat sawtnailo a, khakhat khawngbek hipan cihi. Zanni in numei athak pawlkhat tunbeh in, sai honpawi abawl hiding in ki ummawh cihi.\nMeikat kipatlam in inntung ah phelkhai tawh tuibuak ngeingai uh a, ahi zongin meikuang liansemsem ahih manin anunung ciangin zonawnlo uhhi. Inntungdawl panin Waiter khatleh Waitress khat tuaksuk in, tualo inntung ah aomteng mei in akanglum cihi.\nThuthei te genna ah hih KTV, Karaoke akibawlna innpen innmawkmawk khat inndawl deitawm in akibawl hi a, asung kuacik in, lampaina tezong neumahmah cihi. Tua ahih manin mei akat ciangin painading, taikhiat nading cihbang akician in omlo ahih manin, mi tampi awkcip in asihlawh uh ahihi.\nAlso read: Myanmar – China gamgi dungah buaina hangin mi 160 in sihlawhkhin ~ ZD\nHihbangin sumzon nadingin KTV abawlnuam ahihleh huang golpi sungah Commercial Building golpi lamding hi a, hihbang in teenna innmawkmawk khat Karaoke sai in bawlziauding hilo hi ci’n meiphelh ulian khatin genkhia hi. ZD Sawltak #zomidaily\nPrevious: Topa Zeisu’ lim leh mel pen a kimawk suaih hi lo hi. A kimawk ngah zong hi lo hi\nNext: Christian Hymn te’ tangthu: Topa Tawh Maitang Kimu Ding\nNigeria ah Gas puakkham, mi 100 val si


url: =Zo vontawite laitual lenna Swe-tui vangkhua – 5 :: ZOMI DAILY\nposted on 23 July 2016 at 7:00 am Lomkholna: Article, Suangkhenpau\nSwedese-te Ka Muhdan – Lungdamna Thu Nuntakpih (Witnessing the Gospel) Amaute in lungdamna thu kampi bek tawh gen sangin zuihna thupisak zaw ka sa hi. A nuntakzia uh Lai Siangtho hong hilhte tawh kituak mahmah hi. Amaute in lungdamna thu nuntakpih takpi uh hi. Bang hang hiam cih leh thuman uh hi. Citak uh hi. Hahkat uh hi. Biakinn pai a tam zuahzuah loh uh hangin Pasian’ deihna bangin gamta ka sa mahmah hi.\nThugen siam ih cihte pen a dangnalte ahi pah kei, a gen bangaa a nungtate hi zaw: lasa siam ih cihte zong a aw huang khempeuh hi pah sam kei, a sak bangaa a gamtate a hi zaw; tua bang mah in Khristian mihoih ih cihte zong a zak ciang bek tawh a khawlbawlte hi lo-in, a zak thute a hoih a hoihlo telkhehin a hoih-a gamtate na hi zaw.\nDaihna Gam(Peaceful nation)\nNidangin Roman kumpite piak thei daihna pen Pax Romana kici aa, tei leh nam tawh a kiphut ahi hi. Khrih hong puak kilemna ahih leh itna tawh kidim daihna Pax Christie ahi hi. Sweden gam pen gal a do loh uh kum 200 val phata hi, ci uh hi. Daihna-lemna lamah leitung a makaih gam khat ahi hi. Kongzin-aa vak zuazua cih peuhmah omlo aa, a kisap keileh pusuak khollo uh hi. Dai ngait uh hi.\nGam Dumden Gam ( Enviromental Conservation)\nKhuahun leh singkung lopate a hih theih zah un kem ahih manun a gam sung uha om luite, gunte, bualte nin cih peuhmah om ngei hetlo in, dum kilhkelh mawk hi. A singkungte uh leh paakte hing silsel ahih manin a dumden gam( the greenest country) cih min ngah uhhi. Gamlum siasua cih peuhmah omlo-in Kawlgam bangin motor pickle cih peuhmah omvetlo hi.\nKhuahun hoih nading ma pang pha mahmah uh hi. A gam uh ah leisung sumpiang sik a kitawh aa, a bei leh a tote in a tawh ma-a singkunglopa a omsa bangin singkung suansakkik ding cih, gam thukham ah om ngiat hi. Ahi zongin a sik a cian laileh nusia theibek uh hi. VAXJO khuapi pen Europe gamah a hing pen leh a eng pen khuapi ahi hi.\nLiangko Kikimna Thupisak( Human Dignity and Equality)\nMi khempeuh liangko kikimin Pasian in hong bawl hi , cih pom uh ahih manin mi khat ciat in manphatna nei uh hi. Kisimmawh kibawlsiat, pheisa liangsa, simta malta cih kideidanna nei khollo uh hi. Lam khatin gen ni cileng mihing ginatna( human dignity), leh mihing thupina ( human rights) nasia takin pibawl uh hi. Mun khempeuhah mitaw-khelbaite leng tawh a pai thei dingin lampi bawluh hi.\nKuhkal takin kum khat in kha 8 sung na a sep nak uh leh khali mangin, khasum sang thei veve ci hi. 1919-1921 pek in numeite in gam makai kiteelna ah mee (vote) pia thei khin zo hi. Innsung nasep hawm diamdiam uh hi.1979 kumin taupapen in nu leh pa’ zaluahna leh gamhluahna nei uh ahih manin Queen Victoria in Sweden kumpi’ gui luahsuk ding hi.\nSikan(discipline) Nei Mahmah (Ethics and Etiquette)\nSweden te pen a sepna a bawlna uh leh a gamtatna khat peuhpeuh uah sikan-discipline nei mahmah uh hi. Nin mawk paihlo uh hi. Cil mawk siatlo uh hi. Zun mawk thaklo uh hi. Hun man pha mahmah uh hi. Mite’ nawngkai sakkhak ding kidawm pha mahmah uh hi. Hopih masa kei leng hong thudon lo tawh kibang na pi: hopih lecin hong thunuam mahmah ding uh hi.\nLungsim Pha Nei (Good Morality)\nKumpi hoih aa, gammite zong kumpi tungah hoih hi. Kumpi in gam mite ading a hihthei tawpin na sem aa, gam mite in zong ahih theih zahun siah piak-aa kipan lungeiang hetlo-in kumpi huh uh hi. Lungsim pha( sense of civil society) neituak uh hi. Mipite in na sem masa phot uh aa, tua tungtawnin kumpi in panpih cidan tawh kalsuan zaw uh hi.\nNitak simin ko a pai teng in ka sin uh thute, ka muh uh na tuamtuamte leh mun tuamtuamte’ thu kikupkikna leh etkikna(reflection) ka nei tawntung uhhi. Pasian’ thupha hangin a cina luna ka om het kei uh aa, annek tuidawnte leh khuahun tawh zong ka kilemtek uh hi. Banglo teng tawh hun hong cingziau ahih manin 17 May nitak 2:30 in TG 961 tawh Arlanda Airport pan kong ciah kik uh aa, Bangkok panin TG 303 tawh 18 May zing 9:30 pawlin Yangon cidam takin kong tungkik uh hi.\nSweden ah khual ka zinkhakna sungah Ljusdal-aa om mipihte Zomi Innkuan Sweden tawh ka kimuh khak mah hampha ka kisak penkhat ahi hi. Ka lawm Kayinte leh Khalkhate in a mipihte uh tawh a kimuhnop uh hangin a hunlapin thu geelkhollo ahih manun a hun cin ciangin ka siate un phalnawnlo hi. Suang Khen Pau\nPrevious: Mihaute’ Hauh dan thusim (4) ~ Mungpi Khupson\nNext: Tedim Lai Siangtho teina tawh kisai sepna ~ Rev. Khup Za Go


url: =Gamdang ah Sumzonna le Khantohna. Gelh - Pau Sian Lian - Laibu Saal\nHome > Thuluui/Articles > Gamdang ah Sumzonna le Khantohna. Gelh - Pau Sian Lian\nGamdang ah Sumzonna le Khantohna. Gelh - Pau Sian Lian\nGamdang ah Sumzonna le Khantohna\nGamdang-ah nasem-in sum thalawhte’n a gam uh bang ci bangin panpih kik zo hiam cih dotna pen mipilte’lunglut mahmah uh thukhat hi. 2001 Kum, September 11 ni World Trade Centre a kisuksiat khit phetin, tua mi ngongtatte sulzuih dingin USA kumpi in a gam uh a om gamdang mi nasemte’thu, innlam ah sum a khak dan uh cihte a neng a tawngin kan tiltel-in leizon pah uh hi. Sum kikhak dan azia atongte kanin, a khak zahte uh zong ciapteh sak ciatciat uh hi. Hih vai sepna hangin mi ngongtatte’ thu a theih beh zuahzuah sam loh hangun, thuthak tampi hong mukhia uh hi. Gam dangah zin-in sum thalawh leitung bupah mimal awn 200 (200 million) bang pha-in tuate in a gam, a khuapihte uh bangzah ta-in huh zo mawk uh hiam, cih hong mukhia thak uh hi. Hih muhkhiatna tungtawnin, gam dangah sum thalawhna in, tangpi ading siatna piangsak lo bek tham lo-in, kiphattuam pih mahmah hi, cih hong mukhia uh hi.\nThu hoihlo lam-in en ni ci le hang, hih bang mipihte’n i gam hong nusia ziahziah mawk uh ahih manin brain drain cih, khuak luankhiatna hong piang hi. Mipil, misiam tampi a kisum suak mawk hi. Amaute a paikhiat nuam loh nadingun “Pull factor” cih kisam hi. Gam sungah a om nop theihtheih nadingun kumpite mah makai-in lawpsak, zolbawl kul hi. Tua hi lo-in, “Push factor” a kici, amaute nawlkhin, pampaih, awngthong sak, gilkial dangtak sakin nehpik san lehang, lonnona-ah hong taisan ding mah uh hi. Gamdang ah sumzon nasepna pen tu ciangciang hoih hi, cih theih hi. Bang hun ciang dong hong hoihsuak ding cih bel kam kisang ngam nailo hi. Tu tadihin bel leitung bupah mipha zah lak pan 2% in gamdang ah nasem hi, kici hi. Zomite zong kum 2000 khit pawl a kipan nitumna gam lam-ah lampi tuamtuam tawh kitung ziahziah hi. Tua gamlam manawh mipih honkhat gam nihna ah tamlai uh hi. Tua ahih manin Zogam ah khangno ngumngek heupian cih phialmawk theih hi.\nHih vai-in a hoihna le a hoihlohna zong honkhat om ding hi. A lungdamhuaina khat en le hang, “The Bottom Billion” laibu gelh, a pil mahmah Paul Collier in gamzawngte’ awkna thang (trap) nam (4) om cihi.\n(1) Tualgal (civil war),\n(2) Gamsung piang na manphate’ hamsiatna (resource curse),\n(3) Gam veng hoihlote’leitang’umcip, tuipi tawh kigamla gamte (landlock with neighbours), (4) Kumpi te’ uksiamlohna (bad governance) cihte hi, cih gelhkhia hi.\nTualgal a pianna hang phadiakte lakah thu khat-in pilna neilo naupang tamna hang, ci hi. Zomite haihang, pillo, ciimlo hihang cihna hilo zaw-in, Kawlgam akipan Zogam phadiakah pilna hoih kingah zolo hi. I naute, tate pilna hoih taktak i piakzawh keileh i gamah tualgal a piangpah kei zongin, gamlumna tamin zawnna thang-ah ki-awkawk ding hi. Mi zawngte zawng uh hi. Banghang hiam cihleh amau zawng uh ahih man hi. (The poor are poor because they are poor) cih thang ah ki-awk thei ding hi. Tu’n ahih leh, munnuam gamhoih, pilna siamna a khauhpai mahmahna gamte-ah vatung thei-uh ahih manun lungdamhuai mahmah hi. Ni dangteh amau zonsa sum le pai, amau sinsa pilna siamna, a mau kansa thuthukte tawh i gam zunkik zo dingin i lamen hi.\nTu tadih kiallap ngaihsut huai khat-in, gam le minam’ mailam adingin gamdang atungsa i mipihte’n pilna mah kin belin nei-in, sintheih tawpin hong sin, hong zon masak ding uh thupi ding hi. Tua bek thamlo, sum le pai a va zongte’ hong khak sumte zong inngakte’n zatsiam kul mahmah hi. Sawmah khat sumpi biakinn i tut khitteh, ute’n khua-ul luangin a zonsa uh sumte nu le pate’n a naute’ pilna zonna ah tuh, vawh beh kik leh hong hoihpen ding hi, cih ngaihsun ing. Pasian le pilna tawh Zogam paallun sak ni.\nItem Reviewed: Gamdang ah Sumzonna le Khantohna. Gelh - Pau Sian Lian Description: Rating: 5 Reviewed By: Cinpu Zomi


url: =Russia gamah kum 3 aphakhin naupang lamdang: amuk, akhazum omlo in suak :: ZOMI DAILY\nposted on 10 June 2017 at 4:51 pm Lomkholna: News, Russia, Sawltak, World\nKum 3 aphapan Russia gammi numeino khat amel sialua mahmah ahih manin, akinaipih tanau pawlkhatte’n meltheih ahihlam uhzong kuamah theisak nuamlo ciliang hi.\nTua numeino minpen Darina Shpengler kici a, tulaitak Russia gamsung Siberia ah om uhhi. Anatna aki theikhiazolo “Unknown medical condition” hangin amai alangphial bang siacipgawp hi. Muk neilo, khazum neilo hi. Tuabek thamlo amai akamgei tengah si luangzel cisawnsawn hi.\nHih naupangno ii anuleh apa pen Yury leh Elena kici a, Siberia, Krasnoyarsk Region sungah om uhhi. Meltheih tanau leh lawmlegual te’n natanu uh amai tuamsak, selsak un ci himahleh anu apa te’n zum ngaihsutlo in tuamsak nuamlo uhhi.\nAnu in Siberian Times te kiangah agenkhiatna ah atanu Darina pen muk neilo in, akam pen aka den hi a, si tawh kituam cipden cihi.\nAtanu hihbang in lauhuai zahphial in amel siacipsak ahih manin, ka sanggam numei khatlobuang, adang meltheih tanau te’n hong hopih, hongdon nuamvetlo uh cihi.\nKa lawmpa ii anu (a teeknu) nangawn in Darina pen itlo cimawk hi. Ahi zongin amau nupa in ahihleh atanu uh itmahmah in, apaina peuhah maizumlo takin tonpih uhhi.\nKhuasung avakpih uhciangin mi pawlkhatin amel lauhuai salua uh ahih manin maituam “Mask” thuahsak un ci’n sawlmawk uh a, amauzong adawngkikna ah “Na etnop keileh endah lel un. Ka tanu uhpen apiang bangbang in ka it mahmah uhhi” ci’n dawngkik cihi.\nDarina pen amel lauhuai ahih manin, sangkahding in Kindergarten ahzong ki kahsak nuamlo, sangnaupang adangte’n lauding ci’n sangsia te’n deihlo uhhi.\nSocial Services te’n laihilhsia 2 sawlzel in Darina laihilhsak uh a, amahpen lasak khawngzong nuamsa mahmah cihi.\nDarina pen khacinglo in kha 7 tawh asuak hi a, asuahkhit limin hihbangin apiang cihi. Asuahkhiat khitciangin Doctors te’n buansia tawh tuamcip in anu lakngamlo uhhi.\nAhi zongin anu in atanu munuamlua in Nurse te kiangah hong ensak in ci’n akutkut ciangin nakizawh taktakciang en in ci uhhi. Atanu a etciangin amuk palo in, kamkasa in om amuh ciangin khasia mahmah hi.\nICU ah kikem in, Doctors te’n na tanu zato ah nusia mai in acih hangin anu in nusia nuamlo hi.\nAtanu asuah laitak in apapen mawtaw Accident ahih manin zato adangkhat ah alup laisak cisawnsawn hi. Atanu amuh ciangin apasal pen lungkia hetlo in, azi kiangah amahpen ih tanu hi. Ama thuakna hangin ih pumkhatna aki lahkhiatna hizaw hi cihi.\nRelated: Russia gamsung meileng khatah Bomb puakkham in mi 11 si, 45 liam ~ ZD\nHih naupang akamteng abawl sakkikding Oral Surgeon khat ahi Dr. Orest Topolnitsky in agenkhiatna ah mihing tepen itna lungtang neilo uhhi. Huhna apiazel Charity Funds te’n asi veveding ci’n hong huhsak nuamlo uhhi.\nAhi zongin Government Insurance tawh Operation kibawlsak in, tamveipi Surgeries bawlbawl kullaiding hi ci’n genkhia cihi. Sawltak #zomidaily\nPrevious: Singapore gamsung ah Zika Virus athak Case 2 ki muhkhiatbeh leuleu\nNext: Innlam thuomzia theihnading Survey bawlna ~ Lian Tuang


url: =Malaysia gam ih cihcih pen Asia sunga kihel gamkhat hi-in, ASEAN founder zong hipah hi. Hunkhat lai in, mikangte ukna nuai ah eite mah bangin om ngei uhhi. Tua hunlai in Melayu minamte tawm mahmah lai uh ahih manin, gamkhat a din theih nadingin, mimal kicing zolo a, ahang tuamtuam tawh Malaysia hongtung khengkhang ahi, Chinese minamte leh Indian (Tamil) minamte tawh kipawl khawm in, mikangte tungah suahtakna hong ngen khawm uh a, hong ngah khiat petmah tak uh ciangin, Melayu te ukna nuai ah Chinese le India tawh tonkhawm in hong ding uhhi.\nTua bangin suahtakna hong ngah uh ciangin, amau le amau in ki-uk uh a, gamdang tualdang panin, khantoh nading tuamtuam nasem nuam khempeuh lutsak in, tudong mah in gamdang pan sum zong mi tampi ki tatsat lo bek thamloh in, gamhau mahmah ahi adiakin, USA, France, Japan tebang sum khuambul nak bawlphadiak uhhi. Tualo gam khempeuh phial in Malaysia ah sumkhuambul tuamtuam tawh na sem ziahziah uhhi. Tua banah gam gina khollo, Myanmar, Nepal, Bangladesh, Indonesia, Combodia, Philipine, Vietnam cihte a kipan kilut ziahziah a, nektawm kizong thei tek hi.\n1. Chin Refugee Committee\nTua sungah Myanmar panin, calling visa (work permit) tawh mi tampi kilut ziahziah in Zomite zong tampi kitung hi. Sanggam Thantlang te mah mitkeuh masa in na om uh ahih manin, 2001 July kha in CRC naphuan uh a, UNHCR le Malay kumpi in Refugee Center in hong ciapteh sak uhhi. Tua nuai ah Chin State sung pan minam kim, khua namkim in UNHCR ngah thei in gam thupi tuamtuam ah gambel dinmun in kitung zihziah hi. Tua hunlai in, Refugee kipawlna tuamtuam om nailo hi.\n2. Alliance of Chin Refugee\nSanggam Zotungte khat car accident nasia takin hong tuah tak ciangin, Zotung taltaak ten CRC ah huhna ngen a, CRC in adeih bangin ahuh zawhloh ciangin, na sa mahmah uh ahih manin, Chin minpua kipawlna khat neih dingin hanciam uh a, hun saupi mah ngimngim kekkek uhhi. 2015 May 14 ni-in ACR cih kipawlna anuai a minam/township minpua teng tawh hong dingkhia uhhi.\nACR tawh hiteng hong dinkhop khit ciangin, a ut laiteng zong kipawl toto in, Siyin cih bangin adang tuamtuam zong kigawm khawm hi. Hih pen UNHCR ah hamphatna ngah theih nading lampi ahih manin, Ei Zomi sung bangah aki khenkham tawh ikibat hangin, hamphatna lian zaw cih kimu thei hi. Zomi kici minam sungah min dangtuam tawh ACR ah ading tengin, Tedim, Tonzang, Zo, Sihzang cihte ahihi.\nZomi Refugee Committee (Under ACR)\nTu inzong, Zomi akici teng ACR nuai ah "Zomi Refugee Committee" ci-in kigawm khawm kik uh a, tua kipawlna in minam ading hanciam tak in sem kenken uh cih thu zong kiza zelzel hi. Adiakin, nasep neilo Zomi tampi adingin, nasep hoih hong zonsak thei uh a, KFC Company bangah Zomi sinsen 400 val bang nasep hong guat sak uhhi. Tulaitak dinmun in khasum hoih mahmah hong ngahsak uh ahih manin, ki lungdam hi. Tua banah "Ciimnuai Donghu Kipawlna" cih zong nei uh a, Zomi tampi adingin phattuamna tampi bawl khia ziahziah ta uhhi.\n3. Zomi Association of Malaysia\nI sanggam Hakha/Thantlang te makaihna CRC nuai ah ih om hong sawt pianpian tak ciangin, Zomi sungah mit keuh zawdeuh leh minam veina nei takpi pawlkhat hong kipankhia in, 2006 kum ciangin ZAM hong kipan khia hi. Hih ZAM hong kipat khiat hun lai in, Refugee minpua niangnuang ciangbek tawh nasep sawmlo ahih manin, Refugee cih kammal naleng kizanglo in, Zomi Association of Malaysia cingeu hi.\nZAM in education mah bulphuh in naupangte pattahna lamah hanciam uh a, ZAM nuai ah "Zomi Education Committee" cih phuan in, tua tawh nasiatak in hong hanciam uh a, minam tampi lak ah UNHCR in minphatna hongpia ngiat hi. ZEC sangnaupangte tu in University/College ah kikah ziahziah ta hi. Hih pen namdangte leh ih sanggamte' hong bat zawhlohna khat himawk hi.\nZAM nuai ah ZSM ci-in donghu kipawlna mah kinei a, migam milei ah sihna manna anei Zomite luang phamin hanmual vai khempuh vansak hi. UNHCR vai leh nasep vai zong amau hih zawhna tantan in sem uh a, Minam minpua kipawlna kician ZAM in minam hong tawisang mahmah hi. Tua banah minamvai kisam bangbang ZAM in vaihawm in Khuado Pawi le Zomi Nam Ni cihte zong nasia takin kibawl zihziah hi.\nI gengen nop kholloh, Zomi sisan mah pua veve a, Zomi kipawlna sungah alutlo, sanggam kicing tak nailo te zong mau kipawlna minpua mah in mipihte adingin mapang tek uh ahih manin, Malaysia ah Zomite' kipawlnate leh Zomi kipawlnate pen minam ading hamphatna tampi asemte ahih manin, thupi mahmah tek uhhi. Mailam ah hih kipawlna om khempeuh sungah adiak in kamphen kullo Zomi kipawlnate khut kilen in hong kalsuan khop dinguh thu kangetsak hi.\nI nasep: Zomi ading,\nI kipawlna: Zomi kipawlna,\nI tuamdinna: Panmun ngah tek,\nAkisamlai: Kipumkhat a, vaihawm khawm ding.\nZomi Nam Ni cih bang ciangin, ZAM makaihna tawh anaute khut kiletpih thei henla, mun le mual, satanh hawmsiam in, gelkhawm, semkhawm, genkhawm, sakhawm, hawmkhawm thei leh cih sunmang in kaman zel hi. Mihing khempeuh in hunkhat ciat kinei a, gamkhat le kipawlna khat peuhpeuh ah makai hoih khat hong din ciangin, tua kipawlna or tua gam pen Revoluation kilumlet in kikhel zo ek thei hi. Tua ahih manin, tulaitak makai tenzong akilumlet Zomi kipumkhatna lamah hong totai tenten dinguh lunggulh huai kasa hi.


url: =Global Buanli Family: Tulaai Leitung Thuthang tuamtuam updates November11, 2013\nTulaai Leitung Thuthang tuamtuam updates November11, 2013\n· Kawlgam sung a gamvaai tawh thong kia aomlaai kheempeuh December 31 nima in minsazian ongpuakkim un ci in kawlgam President zum U Lian U Aung Myint in 11/10/13 ni in taangkokhia hi.\n· Thailand gam sung Nasepna phualsung a akikhumcip kawlgammi 26 leh Laos gammi 24 te 11/11/13 ni in Thailand mizuak daalpawl leh Thailand gam a om Kawgammi kipawlna te in honkhia uhhi.\n· Kawlgam Pituh Hlutdaw I a 8 veina khawmpi 11/11/13 ni in Nypidaw ah kibawl a amasa peen Mualtungmi te ingahding akilawm hamphatna tawh kisai thukhun ahaampi kikupding in Pituh Hlutdaw Palaai U Ti Khon Myat in puakluut hi.\n· Leitungbup Muslim kipawlna OIC Secretary Ekmeleddin Ihsauoglu leh apawlte mi 7 kawlgam ah 11/12/13 ni in tungding uh a NLD Makaaipi Daw Aung San Suu Kyi leh kumpi lam Uliante tawh kimukhawmding uhhi.\n· Tunungkaal Friday November 8,2013 ni Philippine gam Typhoon huihpi in nasiatak anawkna hang in misi zongding, acimawhte huhding in UN thuvaaihawmna tawh US leh UK te in aircraft carrier, Navy Ships te tawh vantampi tak leh mihonding akicing tak in pua in 11/08/13 ni in kuankhia ziahziah ta uha, US te a amasa peente Manila khuapi pan Tacloban khuapi zuanziahziah ta uhhi.\n· US Senator Jim Inhofe I tapa Dr Perry Inhofe, kum 52 Kansas state pan ama vaanleengtawh Tulsa khuapi vanleeng tual tuding in 11/10/13 ni in ongleeng a Tulsa vaanleeng tualnawl ah kia ahihman in si hi ci in US Defense secretary zumpi te in 11/11/13 ni in taangkokhia uhhi.\n· Somalia gamte in tuma kum 20 laaipekpan ahanciam uh palikte thukin a sapziauziau theihna emergency number 888 neithei taktak ta hi ci in 11/11/13 ni in taangkokhia uhhi. 666 ahihloh phadawm ei\n· Leitung ah aminthang mahmah ahi Apple company te leh Samsung company te pilna kiguuksakna hang in zum akitutna uh thu siantaktak naailo ahihman in asawtlo in thukhen zum tukikding uha azenzen in Samsung te mawhna akimuh leh $18.3bn liau khading ci in Apple ten 11/11/13 ni in taangkokhia uhhi.\n· India gam Delhi khuapi sung athahaat lualo zinlinna in 11/11/13 ni in 4 vei nawk a innsia losia leh asi aliam bel bangmah omsamlo hi ci in India kumpi te in taangkokhia uhhi.\n· India gamte khahkhiat vantung khualzin Mars leitung hawhding a apaipai 11/11/13 ni in vaanlaai ah asetkaang ahihman in naakbuai mahmah uha, 11/12/13 niciang khualzin zomding maw koiciding cih kitelding hi ci in Indian Space Research Organisation (Isro) te in taangkokhia uhhi.\n· Poland gam suahtaakna phawkna kawm in mipi tampi tak in lungphona Warsaw khuapi sung ah 11/11/13 ni in nasiatak in nei in Russia palaaizum simsawm uh ahihman in palikten adaalna pan mitampi tak liam uhhi.


url: =Samuel Masa 18 | Siantongluan.net\nSamuel Masa 18\nSamuel Masa 18 |\nDavid leh Saul a kiho khita kipanin Saul tapa Jonathan in ama pumpi zahin David a it hi.\nSaul in tua ni-a kipanin ama kiangah David omsak a, a pa inn-ah ciahsaklo hi.\nJonathan in ama pumpi zahin David it ahih manin amah tawh thuciamna khat a bawl hi.\nJonathan in ama silhlai a puantualpi suahin David pia a, a galkidalna leh a namsau nangawn leh a thal leh a kawnggak zong a pia hi.\nSaul in a sawlna mun khempeuhah David in a ma tun hi. Tua ahih ciangin Saul in galkapte a uk dingin amah a koih hi. Mi khempeuh leh Saul nasemte in zong hih thu hoih a sa uh hi.\nFilistia-pa a thahna panin David ciahin, amaute in inn lam a zuat uh ciangin Israel khuapi khempeuh sung panin kumpi Saul a dawn dingin khuangtung leh lasaknate tawi-in numeite a laam kawmin hong kuankhia uh hi.\nAmaute gualnuamin numeite khatlekhat in, "Saul in a tulin that, David in a tul sawmin that," kici uh hi.\nSaul heh mahmah a, hih thugenna in amah lungkimlo sak hi. Amah in, "Amaute in David tungah a tul sawmin pia-in, kei tungah a tulin hong pia bek uh hi. Kumpi min puak cih simloh bang dang nei nawn ka hi hiam?" a ci hi.\nTua ni-a kipan Saul in David encik hi.\nA zing ciangin Pasian sawl kha gilo in Saul hong bawh a, nisimin David in a hih ngei bangin laia lasakna a tum laitakin ama innsung tengah Saul hang gawp hi. Saul in a khutsungah a teipi tawi hi.\nSaul in a teipi-in David nih vei a khawh hi; bang hang hiam cih leh, "Kawm tawh David ka khawhcip ding hi," ci-in ngaihsun hi. Ahih hangin David in a nih vei mahin na pelhthei hi.\nSaul in David kihta hi; bang hang hiam cih leh Topa in amah ompih a, ahih hangin Saul kiang panin amah kihemkhia khinta hi.\nTua ahih ciangin Saul in a omna panin David lakhia-in mihing tul khat a ukin koih a, mite a makai-in amah kuankhia-in hong ciah hi.\nDavid in a sepna khempeuhah a ma tun hi; bang hang hiam cih leh Topa in amah ompih hi.\nAmah in matutzawhna lianpi a neihlam Saul in a muh ciangin amah lamdang sa-in om hi.\nAhih hangin Israel-te khempeuh leh Judah-te khempeuh in David it uh hi; bang hang hiam cih leh amaute makaihin amah kuankhia-in hong ciah hi.\nTua ciangin Saul in David kiangah, "Hih lai-ah ka tanu uzaw Merab om hi. Nang tungah zi dingin kong pia ding hi. Kei-a dingin hang peuh in la, Topa gal do in," a ci hi. Bang hang hiam cih leh Saul in, "Keima khutsungah amah siloin Filistia-te khutsungah si hen," ci-in ngaihsun hi.\nDavid in Saul kiangah, "Kei pen kumpipa makpa ka hihna dingin kei, bang hi a, Israel-te tungah ka tanaute, ka pa innkuante bang ahi hiam?" a ci hi.\nAhih hangin David tungah Saul tanu Merab a kipiak ding laitakin Meholah mi Adriel tungah a zi dingin kipia hi.\nTu-in Saul tanu Mikhal in David ngai hi. Saul kiangah hih thu a kigen ciangin Saul a lungdam hi.\nSaul in, "Ama-a dingin ka tanu pen thangzak ahih theihna ding leh Filistia-te khutsungah a sihtheihna dingin ama tungah ka tanu pia ning," ci-in ngaihsun hi. Tua ahih ciangin Saul in David kiangah a nih veina genin, "Nang pen tu-in ka makpa na hi ding hi," a ci hi.\nSaul in a nasemte thu pia a, "David kiangah thu tuam genpih un la, En in, nang tungah kumpipa lungkim a, ama nasemte khempeuh in nang hong it hi. Tua ahih ciangin tu-in kumpipa makpa suak in, ci un," a ci hi.\nSaul nasemte in David kiangah hih thute gen uh hi. David in, "Kei pen mizawng hi-in a zahtakhuailo ka hihna mu napi-in kumpipa makpa suah ding a thuneu sa na hi uh hiam?" a ci hi.\nTua ciangin Saul nasemte in ama kiangah, "Tua bang tua bangin David in gen hi," a ci uh hi.\nTua ciangin Saul in, "David kiangah hih bangin na gen ding uh hi: Kumpipa in a galte a thukkik theihna dingin Filistia-te zangteep za khat cih simloh kumpipa in moman deihlo hi, ci un," a ci hi. Tu-in Saul in Filistia-te khut tawh David sihsak ding ngaihsun hi.\nSaul nasemte in David kiangah hih thute a gen uh ciangin kumpipa makpa ahih ding David a lungkim hi. A hun a bei ma-in,\nDavid dingin ama mite tawh pai a, Filistia mi za nih that hi. Tua ciangin amah kumpipa makpa a suahtheihna dingin kumpipa tungah a cingin a kipia amaute zangvun teepte David in hong paipih hi. Saul in a tanu Mikhal ama zi dingin a pia hi.\nAhih hangin Topa in David a ompihna leh Israel-te khempeuh in amah a itna thu Saul in a muh ciangin\nDavid a kihta semsem hi. Tua ahih ciangin Saul pen David gal hi tawntung hi.\nTua ciangin Filistia mi uliante galsim dingin hong kuankhia uh a, amaute hong kuankhiat simin Saul nasem dangte khempeuh sangin David in a ma tunzaw hi. Tua ahih manin mite in David thupi muh semsem hi.\nTedim Lai Siangtho / Laibu: Samuel Masa 18


url: =BARCELONA 1992 OLYMPIC AH LEITUNG MITE’ ETTEH TAK DING THUPIANG. Agelh - Thang Khan Lian - Laibu Saal\nHome > Thuluui/Articles > BARCELONA 1992 OLYMPIC AH LEITUNG MITE’ ETTEH TAK DING THUPIANG. Agelh - Thang Khan Lian\nBARCELONA 1992 OLYMPIC AH LEITUNG MITE’ ETTEH TAK DING THUPIANG. Agelh - Thang Khan Lian\nBARCELONA 1992 OLYMPIC AH LEITUNG MITE’ ETTEH TAK DING THUPIANG\n“Na hanciamna na khawlsan kei peuh leh na gualzo peelmawh ding hi”.\nAug. 20, 2016: Derek Anthony Redmond kici pen mivomte hi a, Sept. 30, 1965 in Bletchley, Buckingshire, England ah piang hi. Amah pen tai kidemna ah taihat mi (athlete) hi a, Men’s athletic record hi bangin na ngah hi:\n· 4x400 m relay, Tokyo 1991 ah gold medal\n· Rome 1987 in 4x400 m relay ah Silver medal\n· Stuggart 1986 in 4x400 m relay ah gold medal\n· Commonwealth Games, Edinburgh 1986 in 4x400 m relay ah gold medal na ngah hi.\n1985 in 400 metres tai kidemna ah 44.82 seconds in a kung tung ahih manin British mi lak panin record break na ngah masa pen a, a sawt loin Roger Black in Derek’ record break sanga hataw in a zawh hangin 1987 in Derek in 44.50 seconds in record break kik a, 1992 ciang dong a record break kuamah in khup zo lo hi.\nTai kidemna tangthu ah Olympic gold medal ngah Carl Lewis leh Daley Thompson’ ten minthan’na leh pahtawina lianpi a ngah hangun Derek Redmond min pen Olympic tai kidemna tangthu ah tu dong kimangngilh thei nai lo hi. A hanciamna leh a tupna mun a tun’ dong haksatna leh gentheihna lianpi a tuak hangin tun’na dingin gi kikhun’na ciang (finishing line) a tun’ dong na hancian keeikaai ahih manin Olympics tai kidemna tangthu ah ama’ kung tun’ zia pen a tuampi hi a, midangte tun’ zia tawh kibang lo ahih manin Olympic tai kidemna khangthu ah a min kimangngilh ngei lo ding hi.\n1992 Olympic Summer Games, Barcelona, Spain ah 400 metres tai kidemna ah medal ngah ding lungulhna leh hanciamna tawh hong kihel dingin khentatna nei hi. Medal meel leh puam zong teel tuam nei se loin khat ngah teitei ding cih bek a lungsimah paai hi. Barcelona Olympics ma-in 1988 kumin Seoul Olympic 400 metres tai kidemna ah zong kihel dingin va kuan a, tai kidem kipat ma minute 10 in a khetul-a zagui natna (Achilles tendon injury) hangin kihel thei loin ciakkik hi. 1989 in a khe’ zagui natna hangin nga vei ki-at hi. Hong dam khit ciangin nakpi takin hanciam in, thathak la-in nakpi takin hong kisakhol a, Barcelona 1992 Olympics pen kei adingin medal ngah theihna dingin ka kaam leh hun hoih hi ding hi ci-in medal khat beek ngah ding lametna lianpi tawh tai kidemna-a kihel dingin hong kuan hi.\nBarcelona Olympics ah Derek' pa Jim in mun dangah a tapa a zuih den bangin zui hi. Amau pen pata ki-it mahmah uh ahih manin kimawlna-a a kihelna khempeuh ah kizui den uh a, lawm hoih mahmah ahi uh hi. Derek a tai ciangin a pa a nung lianah a tai bang hi.\nBarcelona ah tai hat mi vive gamtuamtuam panin tampi tawh kitaiteh dingin hong tun’ khit ciangun a pata un mat (point) tam a ngah theih ding ziate uh kikum khawmin, abeisa hun-a a lawhsapnate uh kimangngilh bawlin vak khawm hialhial in holung kumkhawm masa uh hi. Kamsiatna khat a tuah kik vat uh leh zong tai kidemna-a zawhna gi kikhungna ciang tai dingin khentatna nei uh hi. Tai kidemna hong kipan ding hi ta a, a hat pen li ten semi-final ah lut ding cih thukhun om hi. Derek’ pa Jim zong tai kidemna a kipat ding ciangin Olympic kipat ma-in meisel kihalna mun panin a gam la lo khat-a om Olympic Stadium tutna tungah tu-in, a puanak T-Shirt mai-ah, “Tu ni-in na khe na kawi hiam?” cih ki-at silhin a tapa bek a mit nauta tawh en in tu phieuphiau hi.\nOlympic stadium ah mi 65,000 val tu phengphangin amau deihte ciat min loin awng ziahziah uh hi. Pistol hong gingin kidemna hong kipan a, Jim in, “Hanciam in, hanciam in, ka tapa aw,” ci-in a lungsim ah phun sieusiau hi. Derek zong deih takin hong tai a, zawhna gi kikhungna metres 175 bekin a sap lai takin a khe taklam hong puak buat ging a za hi. Tua pen Seoul Olympic ah a tuah ngei mah ahi a taklam khetul zagui kitat na hi mawk hi. Derek in bai kawmin a khe en suk a, thau a kikap bangin hong na valval pan ta hi. A pa’n a muh phetin “Oh mawk peuhmah.. hi bang hi thei lo hi! ci-in a mai meivom pi’n a tuam bangin hong mial pah hi. A khe na sa-in Derek hong bai leklek ta a, tai zom ding a hanciam hangin a khe natna thuaklah lua ahih manin tai kidemna phual (track) ah a taklam khe hum sa-in hong tu suk hi. Siavuan ten zong huh dingin delh pah uh hi. Jim zong na om khong thei loin a tutna panin a tapa zuan dingin mihonte sik leh tot thuahin manlang takin a tapa kiang lam hong manawh sawm ta hi. Ahih hangin tai kidemna-a security ten tai kidemte taina phual sungah kuamah lut ding na phal lo uh hi. (Jim in hih thupiang teng a bei khit nungin “Kuamah in hong kham zo lo ding hi,” ci-in mediate kiangah gen hi).\nTai kidemna phual laizang ah Derek in a tuk suk kawmin, “Ka sunmang bei hi zen ta maw?” cih lim takin tel hi. A khituite kham zawh ding hi nawn lo a, a biangah hong tak keuhkeuh a, “Olympic ah kamsia kik hi ta’ng maw?” cih bek ngaihsun ngaungau hi. Siavuan ten liamna tuakte a zawn’khiatna uh (stretcher) tawh a zawn’ khiat sawm hangun na nolh a, “Hilo hi, tua tungah ka kah kei ding hi. Ka tun’na ding gi khun’na ka tun’ dong ka tai veve ding hi,” na cihsan hi. Tua khit nunga thupiang pen million tampite lungsim-a tham den ding tangthu hong suak hi.\nDerek Redmond in na sa pipi kawmin a khete damdam in dom to-in bai lellek kawmin hong tai kik hi. Tawm vei sung sa khe kikap liamsak tai bangin a tai khit ciangin a khe natna hong na semsem ahih manin damdam in hong pai khiankhian ta hi. A kitaitehpih ten khupsan kim uh a, Carl Lewis in zawhna ciamtehna gi khun’na mun 44.50 seconds in tung ahih manin khatna ngah hi. A dang tengin zong gi kikhungna dong tun’san tek uh hi. Tai kidem en ten bai leklek kawm-a pai Derek bek mit suanin hong nei ta uh a, kidemna man ta hi ci-in a khawlsan ding na ngak hieuhiau bek uh hi. Ahih hangin Derek in lungsi loin zawhna gi ciang dong a tun’ ding hanciam veve hi. A hamciamna lungsim mei bangin mit lo hi cih mipi ten a muh uh ciangin hong awng ziahziah ta uh a, thapia ngeingai uh hi. Mipite awtna hu ging hong ngaih semsem a, Derek’ khe zong hong na semsem hi. (Derek Redmond in mipite awtna leh thapiakna ka zakna hang leh mipite lungkimna dinga hanciam ka hi kei a, ka tunna ding gi ciang dong ka tun’ nuam man hi a, ka hanciamna dong ka tun’ mateng kei tavuan a sem ka hi bek hi ci-in a tai kidemna man khitin mediate kiangah gen hi).\nKal khat khit kal khat mainawt in, a kal suanna hangin a natna hong kuangsak semsem a, bai liangliang kawm mahin a pai teiteina mipi ten a muh ciangun kham zawh loh ding khitui mi tampite biangah hong bua ziahziah ta hi. Derek khitui luang kawmin a bai leklek mah bangin mipi a tamzaw semte khitui zong hong luang beh a, mipi ten tha pia in, awtna hu ging zong hong ngaih semsem hi. Tua lai takin Jim Redmond thakhat in mipite dalna dinga kibawl daai tungah hong diang to a, security guardte peel in a tapa delh dingin hong kithawi hi. Security nih in delh in a kham hangun, “Huapa ka tapa hi.. Amah huh dinga pai ka hi hi,” ci-in awt khum baba hi. Derek in zawhna gi kikhun’na ciang a tun’ dong tawpsan sawm lo ahih manin a pa’n, “Ka tano aw, khawlsan lel in,” a cih hangin Derek in, “Hilo h paw aw, ka tun’na ding ciang ka tun’ dong ka pai ding hi,” ci-in dawng ahih manin Jim in, “Tua ahih leh I nihin I tun zong pai-in I zo ding hi,” ci-in a tapa’ khut leh a kawngah lenin paipih hi. Derek’ khe natna hong nasia semsem ahih manin a pa ngawng kawi in kap ngeungeu a, a pa’n a tapa’ khut a liangko tungah baatsat to hi. Derek in zong a pa ngawngkawi in metres 120 bek a cian lai tun’ ding manawhin hong ton khawm leklek uh hi. Jim in, “Hiah om ing ka tapa aw, I pata in I tun ma dong I pai dinga, I zo khawm ding hi,” ci-in a aw neemno tawh a tapa tha pia kawm in paipih zom zel hi.\nA pata un a ciamsa bangun metres 120 kingawngkawi-in hong pai khawm uh a, kidemna en mi 65,000 val lak panin pawl khat ten thapia in awng uh a, pawl khat ten a khutte uh beng ziahziah in, pawl khatte khitui luang kawmin patate gel tun kal ngakin en uh a, zawhna gi ciamteh mun a tun dong uh tha pia uh hi. Zawhna ciamteh gi khun’na a tun dek lianun Jim in a tapa khut a liangko tung panin lak khiatsak a, a Derek bekin a hanciamna tawh zo hi cih lahna dingin paisak hi. Derek gi zawhna ciamtehna gi kikhun’na a pelh khit lianin a pa kawi kik a, a pata un lungdamna luankhi tawh kap ngeuhngeuh uh hi. Mipi tul 65,0000 ten zong lungdampihna leh zahtakna piakna lahna in ding to kim tek uh hi. TV cameramen ten delh ngeingai uh a, Jim in, “Ka tapa in a hanciamna a zawh theihna dingin hangsanna leh ngimna kician leh khauh mahmah nei a, kei pen pa ka hihna ka angtang pih theihna dingin ettehna lianpen hong pia a, ka tapa hangin pa khempeuh lak panin pa zaa ka hihna a angtang penpa ka suak hi. Gold medal a ngahzah in a hanciamna in lungdamna hong pia hi,” ci-in khitui luang kawmin TV cameramente kiangah gen hi.\nDerek pen midang khat huhna tawh zawhna ciamtehna gi ciang tung zo bek hi a, ama’ hanciamna tawh tung zo lo hi ci-in a zawhna kisang lo a, Barcelona Olympic ulian ten “Redmond was disqualified and listed as "Did Not Finish" due to the outside assistance and finishing the race” ci-in a ciamteh hangun amah leh a pa’ hanciampih na leh a pata un a ki-itna uh mit a mute leh video a mu kha million tampite lungsim lawngkha in, khitui luam a tul a then om a, tu dong Youtube ah hih thupiang en tatsat loin om den lai hi. Hih thupiang pen Pate Ni a tun’ ciangin hih thupiang video leh Youtube video pen kinak share mahmah lai hi.\nHih thupiangte Video.\n(Rick Weinberg in a gelh “94: Derek and dad finish Olympic 400 together” - ESPN.com leh USA TODAY - FOR THE WIN “The most inspirational father-son moment in Olympics history will move you to tears” pan kong teisawn leh puahphat ahi hi).\nCidamna Kimawlna Mimal Taangthu Thuluui/Articles\nZam Suan Langh May 18, 2017 at 1:10 AM\nKa khitui luangzo ei. Hih tangthu deih lua ing ei.\nItem Reviewed: BARCELONA 1992 OLYMPIC AH LEITUNG MITE’ ETTEH TAK DING THUPIANG. Agelh - Thang Khan Lian Description: Rating: 5 Reviewed By: Cinpu Zomi


url: =8.Lawhsapna zawhna – FGA Tulsa\nFebruary 21, 2019 Comments Off on 8.Lawhsapna zawhna Zokam FGAIM\nNidanglai pan tuhun ciang dongah mi lawhcingte pen a lawhsapna uh tungah tuanga, zawhna la a sate ahi uh hi. Thuakzawhna a nei mi hi phadiak uh hi. A cih cintenna un lawhcinna ah paipih hi. Lawhcin na ut leh, lawhsapna zawh nading a kalsuandan nang le nang na kibawl kul hi. Francis Chan in, “Lawhsapna pen kihtak masak pen ding hi lo a, kimanna a nei pha mel lo khawngah i lawhcin keei ding pen patauh ding hizaw hi” ci hi. Hih kalsuandante en dih ve :\nLawhsapna pen theician masa in\nLawhsapna pen i etdan poimawh mahmah hi. Na lawhsapna pen a tawpna (final) hi lo a, na teng khempeuh a bei khin leh a mong dong a tung na hi kei hi. Na khempeuh bei khin a, a mong dong a tunga na kingaihsut leh kuama’n hong panpih thei lo ding hi. Lawhsapna pen lawhcinna bul kipatna bangin ngaihsun den in. Khualzinna lampi-ah khatveivei lampi kihaih theih a, tua bang hun ciangin zong i gammanna ciang theihtheih nadingin ciamtehna koilai hiamah om veve hi. Gamla na manloh nading leh na kilehkik pah theih nadinga kiciamteh hi lel hi. Lawhsapna pen lampi i haih cianga lam kianga ciamtehna kiphut bang hi a, misi kuang kilhna siktukilh bang hi lo hi. Lawhsama na kingaihsut leh a lawhsam na hi a, lawhsam lo a na kingaihsut leh a lawhsam lo na hi hi.\nNa lawhsapna enkik in\nWilliam A. Ward in, “Lawhsapna pen i hankhuk a to hi loin, hong sinsak sia hizaw hi. Lawhsapna in hong zo hi lo a, hong zekai sak hi bek lel hi. Car i hawl uh a, pai nading lampi om nawn lo a bingcip bang hi loin, lampi danga i pai kik nadinga i kilehna mun bang ahi hi” ci hi. Hih bang lamalawhsapna i ngaihsut theih leh, lawhsapna pen lawhcin theih nadinga hun manpha mahmah hong suak ding hi.\nMi lawhsam dingte nuntakzia na theinuam hiam? Bang hiam khat bul pan uh a, lawhsam hi-in kithei-in, a bulpat hoihsa uh pen taisanin na dang khat sepsan kik uh hi. A kingakna pen, ‘Nasepna a lawhcin pah kei leh na bulpatsa pen nusia cip inla, maimangsak in’ cih ahi hi. Mi lawhcing khempeuh in sem uh a, sem kikin, sem kikkik uh hi. A kisuih khak uh ciangin pilvan nading lampi mukhia uh a, a tawpna- ah lawhcing uh hi. Churchill in, “Kibawlphatnaah mainawtna om a, bucinna zong kibawlphat kikkikna-ah om hi” ci hi.\nNa lawhsap kik hun ciang hoih takin na lawhsapna hang enkik in. Hangsan takin sem kik inla, tua hi leh na sep masak hun sangin lawhsapna in haksa hong sazaw ding hi.\nNa hatlohna theician in\nHih pen a haksa pen hi. Mi kim in hatlohna kinei hi. A piang thei lo ding mawk ngaihsut a, tua ngaihsutna i nopna hang bekbek a hun sauveipi zatna, kihihsakna, thadahna, sem taktak nuam lo a midang thatang tawh meet sawmna, a theician pen banga theihcet taktaklohna, zu le sa, guihtheih- khamtheih khawng pen lawhsapna hi nuam mahmah hi. Ahih hangin hihte pen mimal sunga om thusim ahih manin eimah mahmah in zong i sangzo kei a, paulap dang bawlin, midang i mawhsak thei zel hi. I hatlohna mukhia a kibawl hoih taktak dingin sittel ngam muanhuaina i nuntaknaah kidawkhiatsak kisam hi. Lungsim leh pumpi-ah a taktaka ki-ukzawhna zong kisam hi.\nHangsan taka ama hatlohna a zo pen kua dang hi loin English paltan tangthu a min dai nawn lo ding Lord Nelson ahi hi. A hunlaia galsiam leh hangsan minthang Nepoleon tembaw thupi tak a zopa pen mawtaw guitheite’ guihzah sanga nasiazawin tembaw gui zel a, tua bangpi mahin a hun tamzaw pen tui tungah zangbei hi. Eite hi lehang, “Ka nekzonnading hi ke’n teh..” ci kha ngel ding hi hang.\nHih kidona pen pualam kidona sangin sunglam kidona hizaw hi. Na zawh hangin kuamah in a tuamin pahtawina laipi hong pia lo ding hi. Ahih hangin, thaman pen a taktakin nangmah teekteek in na nuntakna-ah na phattuampihzaw ding hi. Tua pen a manphatna ahi hi.\nNa sepdan laih in\nLawhsapna a zo dingin a poimawh mahmah khat pen, lawhcing ding a na sepdan laih kul hi, cih theihna ahi hi. ‘Thuakzawhna nei ing’ cih mana sepdan ngeina tawh\nlawhsapden pen mi pil lo nasep dan ahi hi. Tua pen mi tampi sepdan hi a, ‘lawhsapna’ sangin ‘haina’ hizaw hi. Na tatkhialhna munah na tatkhialh den a, lampi thak, sepdan thak na ngaihsut kei leh na ngaihsutna pen maan lian lo cihna hi.\nNa tatkhialhna sa pen na lawhsapna a piangsak ahih manin thupi lo leh neucik ahi zongin a kigawmkhop ciangin lian mahmah cihna hi. Mopawi bawl hun cianga lungdamna, nuamna leh phawkden theihna a bawl tampi pen na neucikcik – zungbuh, niangtui, paak, maan kizaih, leh thuciam khawng hi leltak hi. A tuam tekin a thupiloh hangin, ni khata a veka a kigawmkhop ciang hun thupi leh ciamteh- huai hong suak hi. Tua bang mahin, na neucik in zong phawkden dinga nuam lo zah dongin lawhsapna munah hong lutpih thei hi. Tua manin, na sep kik ciangin na sepnasa a na khialhnate-ah sepdan thak ngaihsun inla, sepkhialhna hang, a kisam neu cikcikte mangngilh lo dingin kithawikhol in.\nSem inla, sem kik in\n‘Sem inla, sem kik in’ cih thupil pen maan mahmah hi. Lawhcing pelmawh dingin na kitheih hangin na sep kei leh na lawhcing ngei kei ding hi. Fletcher L. Byrom in, “Ka sepkhialh pen kisin nadingin ka zang hi, a cih uh pen maan\na, hih sanga thupizaw ka gennop pen : Semkhial loin bangmah na semsuak zo kei ding hi, cih zawzen ut ing” ci liang hi. Maan mahmah hi. Maths khawng i tuatdan maan pan hi loin, i tuatkhialhna pan a i siam tamzaw tham hi.\nKum khat sunga na nasep enkik lecin, ‘Bangmah sepkhialh nei ke’ng’ na cih leh kingaihsun pha in. Bangmah na thak sep a nei lozaw hi lo na hiam? Sepkhialh pen mihing ngeina hi a, sepkhialhna in maan taka sep manphatna leh maan taka sep siamna hong pia hi. Albert Einstein in, “Sepkhialh-bawlkhialh a nei kha nai lo mi pen, bangmah taktak a sem nai lo hi kha ding hi” ci hi.\nLawhsapna cih thumal tawh a kinai mahmah, a zakdahhuai mahmah kammal pen ‘lungkiatna’ ahi hi. Lawhsapna leh sepkhialhna pen nisim a mihingte nasepna sunga a omden hi a, lungkiatna cih thumal pen mulkimhuaiin zakdahhuai mahmah pah hi. Guiawkna khauhual tawh kinai mahmah zaw lai! Kicianzaw a sin kisam hi.\nZoplai ding: 9. LUNGKIATNA BANG HANG HIAM?


url: =Bang teng taktak hiam Mualtung mite, Zomite supna ~ Khup Lian Thang :: ZOMI DAILY\nposted on 14 February 2018 at 10:39 pm UTC+9:30 Lomkholna: Article, Khuplianthang, Politics\nGalpi nihna a venteh Mangkang kumpi in a gam kekna gamte letzawhna ding tha nei nawn taktak lo ahih manin suahtakna piak dingin gel uh hi. Kawlmi te zong General Aung San makai in suahtakna lak sawm uh a, amau tawh suahtakna a lakhawm dingin mualmi teng zong na zawn hi. A masa lam in mualtung mi makaite in Mangkangte’ ukna nuaiah om ding lunggulh zaw uh himah taleh, General Aung San amuan na hangin Kawlte tawh ki pawl ding na khensat kik uh a, thukimna suaikai thei uh hi.\nHih thukimna sungah 1) Democracy paizia tawh Belpawl Gam sunga om minam khempeuh suakta takin nungta ding , 2) Belpawl Gam sunga om Minam leh Gamte khempeuh in amau mun ciat ah thuneihna amau mailam ding vaihawm theihna nei thei ding cih ahi hi. Tua teng bulphuh in Panlong Thukimna kibawl ahi hi. Bek thamlo in Mangkang te in Mualmite dinmun a kician zaw in a theihna dingin Frontier Areas Committee of Enquiry-FACE (Maymyo Enquiry) cih phuan in Mualmite’ lunsim taktak na dong thei a, a tung a thu nih ban ah “Mualtung mite in a ut hunhun Belpawl Gam pan khawl thei paikhia ding” cih kibeh lap in, tua teng mah zong Kawlte makai General Aung San in thukim pih mahmah hi. Tua teng tawh 4th Jan, 1948kum in Belpawl Gam ong piang ahi hi.\n( 2)Minam innpi(Upper House) ah palai dingin Shan 25, Kachin 12, Zomi 8, Karen 24, Karenni 3 leh Kawlzang pan 53, akigawm tangmi 125 hi. Belpawl Gam ci napi in Minam tangmi ciangin a tawm a tam in khen hi. Bek thamlo in Panglong Thukimna bawlpawl te ahi Shan, Kachin leh Zomite kigawm sangin Kawlte in tangmi tam zaw nei uh hi. Mipi Innpi(Lower House) ah tangmi 250 om hi in, mimal phazah leh township zui in seh uh ahih manin mimal tam leh gam lianpen anei Kawlte in Mipi Innpi deep mang hi.\nA thupi penpen ahi sum zekna tawh kisai khempeuh zong Mipi Innpi in vaihawm hi. Thukhun bawlna, a dangdang vaihawm nate ah Parliament dawlnih in thukim kul aa, a thukim zawhloh te uh, Gambup Innpi ( Minam leh Mipi Innpi kigawm ) in vote pia ding cih ahih manin a tawntungin Kawlte in a zo den dinga kibawl thukhun ahi hi. Kumpi leh Tanupi khempeuh tungah zong Mipi Innpi (lower house) bekin thunei thei ding hi cih hi sawnsawn lai hi.\n1988kum a buai ciangin Galkap ki ukna ah tung kik hi. Hih hun sung pen Minam leh biakna pen kumpi in khen tiltel in a deidan mahmah hun ahi hi. Galkap sungah bang pen Major khit teh za khang nawn khollo uh hi. Ki ukna lamah hileh Director level a tung ding haksa mahmah ta hi. Pil mahmah, ciim mahmah in amah lo in apiang theilo ding munte bek ah ulian za lian ki ngah hi. State te ah a thunei penpen zong Kawlte or Kawlbiakna te hi zaw den hi.\nTua hun sungin a Kawl biakna uh zong nakpi takin Zogam lamah nasep khan in amau biakna Mission sem uh hi. Zogam mun hoih teng ah tattung phut uh a, khuasung mun hoih penpen na mun te ah a Kawl biakinnpi te lam uh hi. Tan 4 ciang dong bang a ki sinthei Zolai/tualsuak lai te nangawn damdam in kisin kha nawnlo hi. Hih hun sungin Belpawl Gam aa dingin thukhunpi themna (2008 Constituition) kibawl in, galkap thuneite’ deihna bangin a kibawl thukhunpi hi in Mualtung mite deih amau leh amau thuneih theihna ding thute kihel vetlo hi.\nHun ngana (2016 – present)\nMualtung mite lam-et pi ahi NLD kumpi in 2015kum kitel na ah gualzo pikpek hi. Zogam ah zong NLD mah in gualzo a, leilu lam ahi Tedim leh Tonzang ah ZCD in gualzo hi. Kumpi luite, galkap huzap te in guallel dipdep ta hi. Khantohna lamah hun dangdang( atunga hun li) te tawh tehna om vetlo hi. Belpawl budget zong tampi tak Mualmi gamte ah lut zaw tham aa, lampi-lei-sanginn- zato khantohna dingin aki sam bulpi teng ah ahi thei zah in na ong sem ziahziah ta hi.\nMipi te in zong kumpi vaihawmna pen amau tawh kisailo bang, a vaihawm kha ngei nawnlo ding phialin ki ngaihsun himah leh, kumpi thak hun pan kipan in amau mahmah in gam khantohna ding a vaihawm thei, thu neihna anei thei ahihna kitel toto in kumpi te tungpan tampi lamen ngamta uh hi. 1962kum khit zawh khantohna a gimna penpen hun hi mawk hi. Kum 60 khit zawh teh khatvei Democracy ki ukna a ngah kik dingin kipan panpan ta ahi hi.\n1) Zogam tanu pi (Chief Minister) ding Zomite’ tel Tanupi ahih mateng Zomite in thu neihna a nei nailo ahi hi. Zomite in Zogam Innpi (Parliament) pan in Zogam’ mailam ding amau deihna bangin, amau ngeina, amau lai, amau khuahun tawh kituak in thukhun te deih bangbangin a bawl theih hun a tung masiah Zomite in Panlong lungtup a tung nailo ahi hi. Belpawl Parliament ah Belpawl Minam pi te khempeuh in tangmi phazah ding aki bangin a neihhun, Minam innpi leh mipi innpi in thuneihna a ki bangin nei in a ki lenkim ciat Parliament ahih masiah Panlong lungtup tangtung nailo ahi hi.\n2) Sangte ah Zolai/tualsuak lai tawh lai kisin in, College pipi te ah Zolai/tualsuak lai akisin theih hun, Thesis aki bawl theih hun atun masiah Panlong lungtup tung nailo hi.\nHih atunga teng ban ah tampi omlai dinga laisim mimal in na ngihsut beh dingin koih ni. A thupi pen ahi thu neihna leh Mualmi te in amau minam amau gam ii mailam ding amau vaihawm theihna a neih masiah, Belpawl gam aa teng Mualtung mi khempeuh a dingin Panlong lungtup a tangtung nailo ahi hi. Zomi Nam Ni bawl sim in Zomite in atungah thute lungngai kawm in mailam kalsuan zia dingte sutkhawm gelkhawm in, mi masa makai masate gelna te tangtung sak zawh na dingin vaihawm in kikum in sep hun mahmah hi. Lungdam, Khup Lian Thang\nPrevious: London Heathrow Airport sungah mawtaw 2 kiphukha, mi 1 si, 1 liam, vanleng 25 ziakaicip\nNext: Tuitawh Khua ah Innkang vai & ZYA News tuamtuam\nZomi Nam Ni aa gen ziahziah ding pawl hi ei. Hoih ei.Feb 20 ni Zomi Nam Ni hi. Tua ni lo aa ki bawl te ki pawlkhawm aa kikhop bawl na ni cih ding hi ei.


url: =Ngeina Puan Silhthei Khempeuh Minam Vei Kicitheilo :: ZOMI DAILY\nposted on 16 November 2012 at 12:36 am Lomkholna: Article, TgKham\nPuan cihte, ngeina vanzat cihte pen sum leh pai tawh ki leithei hi. Veina leh itna pen kam a pauthei khatpeuh in genkhia thei aa, ih sepzia-in a zuihloh teh lungtang sung aa veina ahih loh lam kitel lua zel hi.\nHih atung aa thulu kammal pen leitung tukpeng (bawhlung) tangthu-ah aki mangngilh thei ngeilo ding khat ahi Portugal te kimawl siam minthang Luis Figo (Kum 39) in tuma kum sawm lai pawlin a genkhiat kammal ahihi.\nNa asa tam simsim ding ci le’ng, banghang in tuabang kam pau thei hiam? Tuabang kam pau ngam hiam?\nPortugal minam Figo pen, ama kimawl siamluatna leh a kimawlna Team te gualzawhna hang tawh, kum 2000 lai-in Europe gam khempeuh pan Tukpeng Kimawl Siampen pahtawina ngah aa, a kumkik 2001 ciangin Leitungbup Tukpeng Kimawl Siampen pahtawina ngah hi.\nKum 2003 hong tun’ teh, Brazil gam aa suak Anderson Luis de Souza (Kum 34) kici, tukpeng-leitung ah Deco cih min tawh a minthang pa pen Portugal gam aa ding kimawl dingin Portugal coach pa-in teelta hi. Portugal gam aa ding kimawl siam tul tampi om lak pan Deco teelkhia cih zong pen, a Deco zong 2006 kum bangin Club khempeuh ii midfielder (alaii) kimawl siampen pahtawina ngahzo ciang khat na hihi. Tukpeng uk ngei peuhin theikim ding hi.\nDeco pen Portugal gam ah kum guk bang tukpeng kimawl kawm aa a ten’na pan Portugal mi hihtheihna ngah khat hi aa, ama aa dingin Brazil gam aa ding lah kimawl thei, Portugal gam aa ding lah kimawl thei hi.\nPortugal te coach in a teel tak ciangin, tua laitak aa Portugal captain pa Figo in, dotna leh upzawh taktak lohna tampi tak pulak khia pah hi. Deco kimawl siam leh siamlohna agen hizawlo-in, Deco in a veina leh a itna pen Portugal gam aa ding hizo ding hiam, cih ahihi.\nMedia te-in zong, hih thu pen leitungbup muh dingin khah pah zihziah uh aa, kha tampi mah buai veve uhhi.\nFigo in a pulakna-ah, “Portugal tukpeng puan cihte, vanzatte pen sum tawh ih utna peuh pan ki leithei aa, ih utna munmun ah kisilh thei hi. Tua puan a silh khempeuh minam it taktak kici theilo hi. Portugal gam ii lapi zong Portugal pau athei khempeuh in sathei lelding aa, a sak simin minam it leh vei takpi ki citheilo hi. Mi khatpen a kivakna/siamna hang tawh ih minam tangmi dingin ih teel/sap hangin ih minam it taktak ding cih kitheilo hi.” cih bangin thupi tak leh a veina tak tawh pulak khia hi.\nKi ngaihsut huai leh thu muhzia tampi hong lak hi.\nFigo in atawpna ciang, “Deco lampan Portugal minam aa ding a siamna pen, a deuhdeuhin minam dangte tung a lahkhiat zawh ding kisam hi.” ci hi.\nNgeina puan, ngeina vanzat asilh leh azang khempeuh minam vei hipah samlo, ci. Minam vai, minam thu kamtawh a genkhia thei khempeuh zong a sepkhiatna kisam na ci leuleu! A siamna, a pilna khatpeuh hang tawh minam vai a semding muan pah ding hilo na ci kawikawi!\nPuan pen silhhun om aa, ih ut leh ki laihthei lel mah hi. Kampau zong ih paunop hun om aa, paudah ning, icih hun zong omthei lel hi. Figo’ gendanin, veina leh itna tak teh utteh suahding, utteh silhding hilo, na ci hi.\nKimawl/nasem kici nuam veve, kua aa ding sem? Ih pam aa te-in Brazilian hong ci-in, ih gei aa te-in Portugese hong cihhang phamawh salo ki-om hihtuak!\nPrevious: Heal Our Land ~ Dr. Ngul Khan Pau\nNext: Zomi te masuan a ettehhuai leh a enhuai United States makai te


url: =Innkuan nuam bangci lamding? ~ David Tuang :: ZOMI DAILY\nposted on 23 March 2015 at 4:59 pm Lomkholna: Article, DavidTuang\nInnkuan nuam khat lam khiat zawh nading in a kisam masa penin, nupa ki-itna ahi hi. Nupa ki-itna omlo in innkuan sungah nopna om thei lo hi. Nupa cih pen mi nih hinapi-in, lungsim kituak in ki pumkhat ding, ama mi taktak ahi ding tate i neih theih nading leh i thuciamnate i palsat khak loh ding pen Pasian’ deihna ahi hi. “Pasian in na zite uh tawh pumkhat, lungsim khat ahi dingin hong bawl hi lo ahi hiam? Hih bangin a hong bawlna pen bang a deihna ahi hiam? Pasian’ mi taktak ahi ding tate i neih theih nading ahi hi. Tua ahih manin na khangno lai-un na tenpih na zi uh tawh na thuciamna uh na palsatkhak loh nadingun kidawm un.” ( Mal 2:15).\nNupa kaal nopsak nading, nupa kaal kilem nading pen midangte’ tungah kinga lo a, ei nupa’ tung tektek mahah kinga zaw hi. Nupa kaal-ah kitot kisel hun zong om kha dinga, tua bang hun ciangin a khiam zawzaw kituh det ding hoih hi. Ki telsiamna a omlo nupa kaal-ah buaina om thei tawntung ahihna zong phawk gige ding ahi hi. Nupa kilem, nupa hoih i cihte pen a kitawng’ ngei vetlote hi tuan lo a, kitelsiam in a kimaisak theite hizaw uh hi. Ahi zongin a phawkhuai khat ah, nupate in ki telsiam zawh loh ding zah dongin mawhna khialhna i neih/bawl khak hetloh ding bel kidophuai mahmah ding hi.\nI zi/pasal kicin’lohnate pen i kim i pam a om mi’ zi mi’ pasalte’ kicin’na khatpeuh tawh teh khak ding hi hetlo hi. Amaute in zong kicin’ lohna nei ciat uh a, ei adingin i teenpih i zi/pasal mah a thupipen hi den veve hi. Kei pen ka zi/pasal ii kicin’lohnate a huh/panpih dingin ama koppih ka hi hi, cih i kitel ding kisam hi. Tua banah, Nupate in i ki-it i kingaih hun lai(Aktui banga i kidopbawl hun lai)te khawng suut khawm kikkik a, lungngaih kikkik ding zong hoih mahmah hi. Tua in nupa ki-it ki ngaihnate nosuaksak/thaksuahsak kikkik hi.\nEi lam tuaktuak thupitsakna leh a kiniamkhiat zaw ding kituh loin a gualzo zaw ding kituhnate hangin zong nupa kaal-ah buaina om thei tawntung hi. Numei in pasal’ thu man’ siam ding kisam a, Pasal in zong numei ading geel siamsak ding kisam mahmah hi. Numei in pasal dong lopi-in ama thu tawh thu mawk vaihawm lo dinga, na khatpeuhpeuh kidot bawlin kikum khawm a, a hoih lamlamah iki thutuah ding kisam hi. A hoih lo lamah i ki thutuah khak ding bel kidop mahmah kul ding hi. A hoih lo lama kithutuah khakna pen lauhuai mahmah a, tua in innkuan nuam ihih nading lampi khak tan hi.\nNupa hoih hi masa lopi-in, innkuan nuam kilam thei lo dinga, innkuan sung Jesu ki-uksak lopi-in innkuan sungah nopna om theilo ding hi. Tua ahih manin innkuan nuam khat i lamkhiat zawh nadingin;\n(1) Innkuan sungah Jesu mun pia-in amah ki-uksak ni(Innkuan sungah Jesu mun pia-in a mah i ki-uksak nak leh buaina leh haksatnate om vetlo ding bel ci khang, buaina leh haksatnate sungah a tawntungin kigualzo ding hi).\n(2) Nupa sungah siangtho ki-itna thupisak ni(Siangtho ki-itna i thupitsak nak leh tua itna bangmah in susia zolo ding hi).\n(3) Nupa sungah telsiamna leh maisakna thupisak ni(Maisakna leh telsiamna a om nak leh kitot kiselnate hong bei dinga, i innkuan sung pen kilemna tawh hong kidim ding hi).\n(4) Nupa sungah ki thutuahna thupisak ni(Nupa ki lungtuak khua khat in zolo, cih paunak zong i thei khin zo hi). Khazih sungah, David Tuang\nPrevious: Tua Thawhkik Ni (The Resurrection Day)\nNext: Puteek pa leh Tangval pa Tangthu


url: =posted on 23 April 2015 at 4:30 pm UTC+9:30 Lomkholna: Article, Hauzacin\nTuzawh kum 40 ciang ~ 40 years from now\nTuma kum 40 huna tuni hun ding ana genkholh pen technology leh science nakpi a khantoh ding thu leh thukizakna ah thu kizaktuah ding tamlua ahih manin a thu bek kiza in a mihingte kiho manlo zah dongin thu leh la kibuaipih ding cih thu hi. Pawlkhat a gente dik peuhmah a, a diakdiak in Thuthak (News) pen mitphiatkal sungin leitung kimvial man ding, neih kibang kitenna (numei leh numei, pasal leh pasal) khangin tuate in ta nei ding uh a, innkuan bawl ding uh hi. Buaina piangsak kidona leh kitot kiselna khang dinga, khua hun lum leh vot kikhek nasia lua ding ahih manin i tenna leitung nuamsaklo mahmah ding hi. Tua bang a genkholhte a tungtung hi a, USA gam ah meitui tawhkhiatna kicim leh meitui bua khawng zong environment disaster a genkholhna pan kimu theihte hi.\nMihing a tamzaw in amau nek tawm ding ann ciing ding uh a, a kisap vante uh bawltawm ding uh hi. Tua in vanbawlna phual ah vanlei leh nek ding lei a paipai kul nawnlo dinga, amau leh amau a kisap khempeuh kizon tawm theita ding hi. Internet pen manlang mahmah ta ding ahih manin video tawh kiho kimuh cihte munkhat ah tukhawma kimu mah bang ding ahih manin mipi ading nasem leh kumpi nasemte in zong office ah tu sese lo in a omna mun khat peuh pan sem thei ta ding uh hi. Leitung kiu khat ah a om zong khuasung khat ah omkhawm mah tawh kibang ding ahih manin koimun peuh pan office nasep sem thei ding hi. [Air Force One sungah tu vive tawh kibangta ding cihna hilo diam!]. Gam pawlkhat bek gilo ta ding uh a, ngawngtat a mipi ading haksatna a piangsak gam tawm mahmah ta ding hi. Gentehna in Iran leh North Korea cihte bang hong tawmta ding ci hi.\nPitek putek tam mahmah tading ahih manin tuate kepna khoina in sum tampi bei ding hi. Tuni a kizang khep li (4 times) bang kum 2050\nciang kizangta ding hi. US bangah social security leh Medisave, health insurance for the elderly cihte bei hiau ding hi: ahang – – a ngah ding tamlua, a pia ding tawmzaw, kumpi in a ngah thei khempeuh pia zo nawnlo ding hi. “Tua bang policy om ngei hi” kici bek ta ding hi, ci in Deborah Westphal, Toffler Managing Director in AFP te kiangah gen hi. “Tua bang policy te bang tawh kilaih ding hiam ka thei kei hi. Ka theih khat om a, i nuntakzia kilamdang mahmah dinga, i kisap zong kilamdang mahmahta ding hi. A mihing mahmah zong mi tuamtuam kihi ta ding hi,” ci hi.\nNumei te in makai nasep len zaw ta dinga, makai thei zong kibehlap in mun khempeuh ah numei thunei tampi kibehlap dinga, gam tampi in, “gam khantohna dingin a gam mi za-ah-sawmnga (50%) bek tawh vaihawmna tawh hithei nawnlo,” cih phawk ding uh hi,” ci hi. Mai kum 40 hun ciang thuthak theihna manlang zaw lai dinga, Petabytes level ah kikahta ding hi, ci uh hi. Petabytes — i cih pen 10-to-the-15th-power bytes hi. Tua ‘bytes’ pen computer sungah files bangzah koihtheih cih genna hi(storage space). Tuni pan mai kum 2050 kikal sungin Petabytes tawh storage space genna kilimzat mahmah ding hi.


url: =EI LEH EI’ HIHNA KITELCIAN LOH HUN - Zomi Adventist Innkuan\nLesson 1 December 26–January 1\nSabbath Nitaklam Dec. 26\nTukalsung Simding: Isa. 1:1–9, Isa. 1:10–17, Isa. 1:18, Isa. 1:19–31, Isa. 5:1–7.\nKamngah: “Topa in hih bangin ci hi, ‘Tu in hong pai unla, Thu ki kumkhawmni. Na mawhnate uh puansan a bat hangin vukbangin hong ngo ding hi. Na mawhna te uh sibangin a san hangin tuumul bangin hong kang ding hi.’” Isaiah 1:18.\nIreland gam, huang ki uum sitsette kikalah lam kawcik mahmahna ah mawtaw hawl lecin ankham phitphet khit ciangin innlam manawh in damtak a pai hiathiat bawnghon in lampi hong khak namu ding hi. Bawngcingte a omseloh hang, amau buukciat zuanlel uh hi. A Pu uh kua hiam cih amau te’n theilel uhhi.\nSumbuksai golpite ah naupangnokhat, anu tawh kikhenkha leh, “Ka nu mansuah ing” ci in kiko a, ama’ omna, anu’ omna koiteng cihzong theimello napi in, Nu tampi takte pai diamdiam lakah, a ma’ Nu lianmah ama’n thei ding hi.\nA dahhuai mahmah thukhat ah, (naupangno gammangpa sang a niamzaw) Irish te’ bawng hon tawh kibang hetlo in, Judean te in, a Pu uh, vantung Topa mangngilh in, Ama’ aa ahih lamtak uh theilo uhhi. “Ka pattahsa katate in kei hong lehdo uh hi. Bawngin amah aneipa thei a, la in zong ama’ annekna mun theibuang hi. Ahih hangin Israel in bangmah theilo a, Keima’ mite in theitheilo uhhi” a ci hi. (Isa. 1:2, 3.)\nTukal sungteng, Pasianin a mite a puahphatkik nading a nasepte i mu ding uh hi.\nSunday December 27 Vantungte aw, Na za Un! (Isa. 1:1–9)\nIsaiah laigelhna sungah amah Amoz’ tapa kici a, a thupuak ngahna bulpi in mangmuhna pan, a thulupi pen Judah leh a khuapi Jerusalem; kumpi li maan hun sungteng ahi hi. Tua a thulu sungah, tua hunlai in a nungta ama mipite zong cilai hi. Kamsangpa in a mipihte’ mailamthu ding lung hihmawhna kampau hi.\nAma hunlaitak a maang kumpite’ thu genkawmin, Isaiah in a mipihte’ vaitawh zomsukin, 2Kumpi 15-20 dong leh, 2Khangtangthu 26-32 dong sung a kigelh tangthu leh gam thupiang teng tawh zomsuk hi.\nIsaiah 1:2 simin. A thupuak bulpi bang naci hiam? Topa in e bang gen? Hih dante mah Laisiangtho tangthu sungah koici kimuh hiam? Christian pawlpi zong tuamah bang hihi i cithei diam? Telgen dih in.\nIsaiah thupuak kipatna ah “Vungtungte aw, naza ta-un; Leitung aw, nangai in” a cihpen, Thuhilhkikna 30:19; 31:28 tawh enkak in. Topa in, vantungte in za takpi ding a, leitung inzong ngai takpi ding a ci hi lo hi. Thupilua a sakman ahi hi.\nNisuahna lam gam, Hittite kumpipa in, amah sangin a niamzaw kumpite tawh kamciam a bawl ciangin, a pasiante samin, hih thukimna khat peuhpeuh palsatna in, thuaksiatna tungsak ding hi ci in ciam hi. Himah taleh kumpite Kumpipa in Moses’ hunlai in Israelte tawh kamciam abawl ciangin, pasian dangdangte samsak hetlo hi. Amah bekmah Pasian taktak a hihmanin, vantungte leh leitungin atheihpih dingin sam hi (Thuhilhkikna. 4:26 etbeh in).\nIsaiah 1:1–9 simphakik in. Judahte mawhna bangteng hiam gualsuk dih in. Tua mawhnate hangin apiang thuaksiatnate zong phawktuam in. Judah mawhna bang hi a, tua mawhna in bang thuaksiatna tun hiam? Taang 9 ah bang lmetna om hiam?\nA Muatsa Ngeinate (Isa. 1:10–17)\nIsaiah 1:10 simin. Banghangin Sodom leh Gomorrah tawh genteh hi ding hiam? Topa cihnopna bang a hitam maw?\nIsaiah 1:11–15 simin. Topa’n amite tungah bangthu gennuam hiam? Amite’biak piakna, Topa’n banghangin nial hiam?\nBiakpiakna pia in thungetna ah a kilamto khutte zong “sisan tawh kidim” hi; gitlohna leh mi nenniamnate a cihnopna ahi hi (Isa. 1:15; Isa. 58:3, 4). Kamciam a bawlpih mite simmawhna pen, Isarelte a kempa simmawhna ahi hi. Mi tungah mawhna in Topa tungah mawhna ahi hi.\nPasian in biakpiak na’ng ngeinate pia sitset a (Siampi 1-16), a munding zong Jerusalem biakinnpi kipsak hi (1 Kumpi 8:10, 11). Biakpiakna ngeina peuhmah pen, Pasian tawh kiciamsa ombangin sepding ahi hi. Pasian in, amaute lakah a tentheih na’ngin biakinnpi lamding cih thukimna a omsa ahi hi. Biakpiakzia leh thungetzia peuhmah, Pasian tawh a bawlsa uh thuciam bang a hihleh bekmah thukip hipan ding hi. A lawmleh gualtungah tatkhialhna khatpeuh kipuahpha lopi in biakpiakna a neite peuhmah, biakpiakna zuau ahi hi.\nA biakpiakna in thukip a suah keileh mawhnei hipah hi! A biakpiak ngeinate thumancitak mahleh, amau gamtatna in thuciam palsat uhhi.\nIsaiah 1:16, 17 simin. Topa in a mite tungah bangteng sawl hiam? Matthew 23:23–28 sungah Zeisu’ kammalte tawh koici in kibang naci hiam? Tuhun eite a dingin hih munte pan bang thupuak peuh ngahthei dingin naki umhiam?\nMawh Maisak na’ng Kikupna (Isa. 1:18)\nIsaiah 1:18 simin. Tamveipi nasimsim khitciangin, Topa’n bang cinuam hiding hiam cih namuhdan gualsuk in (teltuam na’ngin anuailam zong tawm simbeh lai lecin).\nPasian in, Judeante thuciam palsatna leh a mawhna, teci kipmahmah pulak a (Isa. 1:2-15), a kipuahphat kikdinguh zong zolkik hi (Isa. 1:16, 17). Tua zolna in lam-etna neisak hi. Hi napi banghangin, a thuciamte palsatna pen mawhna lianpi leh thuaksiatna hong tunthei hiam? Siding bek a om mawhneimi in “nenniamte honkhia in, tagahte hu in, meigongte koibangin panpih thei ding hiam?” Pasian in “Tu in hong pai unla, Thu kikumkhawm ni” hong cihi (Isa. 1:18). Topa in a mite tawh thukikum dingin ngaklai a, a gamtat hoihlohna hangin, bangzah in niamkiat mah taleh, kisikin gamtat hoihlote nusia dingin ngak gige hi.\nTopa in, namawhna san teng, kangsak ding cihi. Banghangin mawhna sansak hiam? (Isa. 1:15) sungah mihingte khut Si tawh kidim a, Si in san a hihman hi. Kang cihteh siangthona hi a, mawhna si banglo hi. Pasianin amaute puahpha nuam hi. Kumpi David in, Bathsheba tenpih in, a pasal a thahlup khit ciangin, Pasian kiangpan mawh maisakna ngahna ding a thumna ah azat kammal ahi hi (Late 51:7, 14). Isaiah 1:18 in, Pasian in mawh maisak dingin zol hi!\nPasian in mawhna a maisakna pen, amaute adingin kikhelna piangsak thei hiam? Isaiah 1:18 leh Isaiah 44:22 saikak in.\nPasian in a mite khauhtak in a vauna i a deihna i muta hi. Amite nial ding hilo in, ama’ kiang lam zuansak zaw hi. Mawh maisak ding hong kikuppihna in, lungsim siangthosak ding hong zolna zong hipah hi (Isa. 1:16, 17). A mawh maisakna hangin, ama’ vangliatna tawh hong puahpha hi.\nSee also Lesson 13: NA KHEMPEUH A THAK IN KA BAWL HI\nHih santakah Jeremiah 31:31-34 sungah kigen “thuciamthak” cii i muthei hi. Tualai ah mawh maisakna in lungsimthak tawh kizopna bulpi hongsuak hi. “A san” i loh zawhloh ding leiba tawh i omciat a, mawh maisakna kisam cih theitel in, Pasian hong piakkhong ding khempeuh a sangsiam dingin kiging ding hihang.\nNe ding maw Hong Ki Netum ding (Isa. 1:19–31)\nIsaiah 1:19–31 simin. Laisiangthosung buppi ah omzelzel thukhat, hihmunah kipulak, bang a hihiam?\nIsaiah 1:19, 20 sung kammalte lungngai in: Mihingte in Pasian’ thu manding a teel vua leh gamsung a piang gahhoihte ne dinguh hi. Ahih hang, Pasian a leh dona uhpan mawh maisak ding leh puahphatkik ding a zolna a nial uhleh, namsau in amau netum ding hi (Isa. 1:20). Amau teel theih ahi hi. Hih munsanah a omzia zui in thupha leh samsiatna omsak hi.\nIsaiah 1 na in Thuhilhkikna 30:19, 20 sung a; Israel mipite’ thuciam bawllai in Moses’ kammal “note langkhatah teci a pang dingin vantung leh leitung kasam a, note’ maiah teel dingin nuntakna leh sihna, thupha leh samsiatna kakoih hi” cihpenpulakpha kik hi.\nMoses’ kammalte simin. Ki lai-om theilo hi. Nuntakna maw sihna; thupha maw samsiatna hi ngiatngiat hi. Tua nihgel lakpan khatbek teelding cihteh banghang naci hiam? Thu dangdang tawh kideek theilo ding hiam?\nHih Moses’ kammalte pen, Thuhilhkikna 27 – 30 leh Siampi laibu 26 sung a vauna kigual deudau, thupha leh samsiatna kigualsuk deudau teng tomkaihna ahi hi. Tuasungah a thute pen (1) Amaute a ding Pasian’ bawlsak thute (2) zuih dingin a kipia thupiakte bangin amau’ omzia leh a nuntakzia (3) midangte’ mai ah etteh huaina (4) hih thuciamte zuihna leh palsatna hangin thupha leh samsiatna tungding cih vauna cihte ahi hi.\nLaisiamte in, Israel ahi lo Hittites mite gam ki-ukna sungah zong hihbang thute omveve hi ci in mu uhhi. Tua hi a, Pasianin, Israel mite tawh thuciam bawlna ah, amau tungah a tungtakpi ding mailam thute telthei in a teelsiam theihna dingun hihbang dan in a zat ahi hi. Thuciamna hangin amau a dingin phattuamna omtoto ding a, a hihhang thuciam a palsat uh leh nidang sangin suksia zawsem lai ding uhhi.\nNa Khristian kalsuanna ah, thupha leh samsiatna tawh kizawitawnin naphutkhak peuh a omkha hiam?\nSiatna Manawh Zawl La (Isa. 5:1–7) Hih Zawl la simpha sukin. Hih gentehna in bang gen nuam ahi diam?\nHih gentehna’ khiatna pen a tawpna tang 7 ah Pasianin genkhia pan hi. Gentehna zangin, mite in amau dinmun taktak a kitelcian theih nadingin amakaihna ahi hi. Kumpi David tungtangah zong Pasianin tua bang khatmah nazang hi (2Sam. 12:1-13). “Zawlla” ci in, Pasianin amipite tungah a nasepzia hong pulakkhia hi. Amaute tawh a kizopna peuhmah pen, Ama’ omzia itna (John 4:8) pan hongpiang ahi hi. Hong itna, it-thuk ding zong lam-en lai hi. Ahih hang “lenggah” gahlo-in “gam lenggah” ngah zaw a, Hebrew pau in a uih, a thuk, a muhdahhuai cihna ahihi.\nIsaiah 5:4 sungahpen Topa’n bang a cinuam ahi tam? “Ka lenggui lo a dingin kahih nailoh kahih dingin kilawm bang omlai ahi hiam?”\nA tangzo mah Pasianin: “Tu in ka lengguilo tungah ka hihding thu note tungah konggen ding hi. A daai ka lakhia ding a, ki nemang ding hi. A gawl ka susia ding a, ka tuancil ding hi. Lokhul in ka bawl ding hi.” (Isa. 5:5, 6). I mawh peuhpeuh ciangin Pasian in hong nusiapah, hong donlopah, hong susia pah hi hetlo hi. Mawh maisakna i santheih nadingin lungduai takin hun hong pia hi (2Peter 3:9). Amah a zuanmi peuhmah paaikhia hetlo hi. A dawngkik thei ding dinmun a omlai siah zol kenkon hi. Bangmah telmello ahih manin khemthuak ahih lam tellua zaw in, nialbak hetlo hi. Cihna’ng hong theih nawnloh taktak ciang bekmahin eima teelna ombangin hong theihpih veve lai hi (Mang. 22:11).\nPasian’ Khasiangtho hong zolna i nialsuakleh, zong i kilehkik thei nawnkei ding hi (Mate 12:31, 32). Khazih kiangpan pialkhiatna in lauhuai mahmah hi (Hebrew 6:4-6). Pasian septheih tamlua mahleh, eima’deihteelna hong kipsak hi.\nSee also ZSS 13: Israel Makaite\nIsaiah 5:4 sung a thu luandan lungngai lecin, “Ka lenggui lo a dingin kahih nailoh, kahih dingin kilawm bang omlai ahi hiam?” a cih leh, Singlamteh tungah Pasian in Amah hong kipiakhia tanghial a, eite thukham palsat mawhna leiba hong lohsak cihte ngaihsun in. Tua khengval in hong hihsak theihding bang omlai mawk hiam? Singlamteh tungah ki ngakna in, hotkhiatna ding hong khamuangsak in kisikkik ding leh omzia kikhel ding koibangin hong thapia naci hiam?\nNgaihsutbeh Ding: Isaiah 1:4 tawh kisai in, Ellen White in: “Pasian’ mi a kicite Pasian kiangpan pial khinzo uh a, a pilna uh mansuah khinin, a theihna uh kisiasak khin uhhi. Gamla muzolo lua uh a; a mawhna luite panin ki sawpsiangkhin a hihlam mangngilh khin uhhi. Nidanglai in a neihsa uh lungsim suahtakna, khamuanna leh lungdamnate ngahkik nuamuh in, khuamial lakah telmel neilo pipi in diangngitnget uhhi.Amau leh amau kimuanglua uhin Pasian vaihawmna khawng nialin hai gamtat gawp uhhi. Pasian lehdona ahi Satan’ hanthotna khawngpeuh mangzaw uh a, Pasian pen hehpihna leh maisakna nei vetlo bang khawngin mawhsak zawsop uhhi.”—The SDA Bible Commentary, vol. 4, p. 1137.\n1. Koibangin “ki siansuahtawm” thei ding? Bang a cihnopna ai tam? (Phil. 2:12, 13.)\n2. Zeisu in lengguilo zawlla pen koibangin sangsiam in zangsiam hiam?Mate 21:33–45, Maku 12:1–12, Luka 20:9–19.Seventh-day Adventistte a dingin bang pilna hong khangsak naci hiam?\n3. Eima nuntakna sungah Pasian in mawh hong maisakna leh hong puahphatna koibangin kizomhiam? Puahphatna khit teh mawh maisakna maw aike’h mawh maisakna khit teh puahphatna maw, koi zaw piang masa? A piang masa theihtelna banghang thupi hiam?\n4. Atung a EGWhite kammal sungah mite in “Pasian’ vaihawmna” nial uh cihi. Bang a cihnopna ahi diam?\nTHUKHUPNA: Pasian’ mite in Amah mangngilh in, hongpiaksa thupha bek a saan uh ciangin, amaute pen Pasian tawh thukiciamkhin ahihlam phawkkik sak hi. Thuakzawkna tawh amau dinmun telsak in, Ama kepkhoina awlmawh keileh siatna tungding cih vauna pia a, Ama bawlna leh siansuahna sang ding in hanthawn hi.\nZSS 3: Pasian’ Sapna\nPrev post Isaiah: “Ka Mite Hehnem Un”\nNext post Makaihna Ah Haksat Hun\nOne thought on “EI LEH EI’ HIHNA KITELCIAN LOH HUN”\nPingback: Isaiah: “Ka Mite Hehnem Un” – Zomi Seventh-day Adventists